
KRAN šestnaestoj svojoj godini bila je uzrasla 
Ni KLA i tanka, kao daje iz vode izskočila, ičinilo 
š se, da ćebiti preveć visoka, pa su joj dru- 
garice već počele prišivati kojekakova neliepa 
imena. Lice joj bilo ponešto mrko, sa onom 
neizrazitom bojom, kada no se još nije moglo 
znati, hoće li biti blieda crnka, ili rumeno- 
biela. Takova nerazvijena, nije se u prvi čas 
.nikom osobito svidjala; nu tko ju je pom- 
nije promotrio, vidio je, da joj je lice pravilno 
u svakom potezu,nos ravan i sitan, čelo slično 
srpu, istom se počelo u gornjoj polovici bje- 
asati, dolnji dio lica pružio se ponešto u du- 
ljinu 1 tek se počeo zaobljivati, nijedna kost, 
nijedna crta nije mutila nježnog, pravilnog 
sklada cielog obličja. Nu lice bilo samo još 
mrtvo, bez oživljujućega daha; samo mrke 
sjajne oči kao da su prerano sazorjele, poput 
mirisa u poluzelene voćike, te odavale, da će 
one pravilne crte, dok se izpune, dok se iz- 
ravnaju i ožive bojom prve mladosti, stvoriti 


ljepotu, kakovom narav zna uresiti samo riedke 
Tena. 1 1 


žene. Tko ju je vidio zažarenu od žege ili 
posla, taj je bez dugog razmišljanja rekao, 
da će biti ljepotica ; a tko ju je opet zatekao 
ozeblu i pomodrjelu, taj ju je sažalnim okom 
pogledao, kao da gleda težku bolestnicu. Nije 
bila od onih preranih ljepota, nego od onih, 
koje se pokasno razvijaju, ali tim savršenije. 

Mati joj bila boležljiva, pa je jedva čekala, 
da digne svoju Tenu (Tereziju) do osamnaeste 
godine, da ju uda, makar ona drugi dan poslie 
svatbe umrla. A imala je mati i rad'šta da 
se žuri sa Teninom udajom, jer ostane li iza 
nje neudana, sam Bog znade, što će od nje 
biti kraj onakova otca, kakav je Tenin bio. 
Jerko Pavletić bio je lienčina, nemarišan čo- 
vjek, koji je i sebe i sve okolo sebe pre- 
puštao milosti božjoj, a k tomu još onaj ku- 
kavni dobričina, koji će družtvu za volju i 
kapu svoju zapiti. U hrvatskoj Slavoniji nisu 
riedki takvi ljudi. Kao što je polako išao, tako 
je polako i mislio, i radio, i jeo kao da ne 
radi on sam toga, nego kao da ga netko 
potiskuje. Da mu nije bilo žene, po njemu bi 
kuća ostala i bez ruha i bez kruha; žena mu 
je bila od onih riedkih žena, koja je i kruh 
miesila i konje napajala i za kućnu krajcaru 
se brinula. A kada bi joj dozlogrdilo, spo- 
pala bi čovjeka za ramena pa ga prodrmala, 
kao da joj je diete a ne muž: ,Ma zar te 
nije pred Bogom i pred ljudima stid, da ja 
ovakova crknita radim i za tebe i za sebe, 

a ti se protežeš kao mačak pod slaninom ? 
Diži se, nevolja te odniela“! | 
On bi na to samo  pljucnuo, pomaknuo 
kamiš iz jednoga kraja usta u drugi, nasmijao 
ge onako lieno, — kao da mu je i to težko, 
bilo i kao da ne može pojmiti, čemu li ga 
ona tjera na posao! Ako joj takom zgodom 
podje za rukom, te ga sbilja odtisne onda i 
.Bože pomozi; ali ne bude svaki put tako, 
nego on ostane, gdje je i bio, samo pokima 
glavom i smrsi što god jezikom, a onda mora 
da zašuti, jer ako mu još koju rieč prigovori, 
to se on digne, pa kao da će se latiti posla ; 
tobože šušne ovdje-ondje ponešto, a-u istinu 
on to gledje, kako bi nevidjeno umaknuo iz 
dvorišta, pa onda ravno u gostionu. A sada 
me čekaj, draga ženo, do preksutra! Drhtalo 
mu srce od veselja, što ju je prevario. Nu 
obično, nije ga mogla dočekati, nego je mo- 
rala sama ići po njega, te ga koje silom, ' 
koje milom kući dovući. u 
nOde po Jerka“! govorilo se po selu, kada , (146 0" 
su ju vidjeli, kako ravnim i odlučnim korakom ž 
ide prema gostioni. 
Eto takav je bio! A da je takav bio, nije 
:samo on i njegova troma narav kriva bila. 
Dok je jošte obstajala zadruga Pavletić, on 
je bio svinjarom; za cieloga zadružnoga ži- 
vota on nije ništa drugoga znao raditi, do li 
čuvati svinje. Kada se je zadruga razpala, 
'bilo je njemu trideset godina, i sada preko 
3 & 


noći morade, da od svinjara postane kuće- 
gazda, gospodar. A on ne zna ni kako se 
plug drži, ne zva ni kola razstaviti, ne ima 
pojma, da svatko mora porez plaćati! Do sada. 
nije on svega toga ni smio, ni trebao znati: 
kuće gazda ga je opredielio za svinjara i 
time je zadaća malo ne cieloga mu života 
-unapriel odsječena bila. On je svako jutro 
dobio svoj komad kruha i komad slanine, te 
ga nije. bilo briga, imade li u žitnici jošte. 
brašna ili nema, nije ga bilo brige, odkle 
kuće gazda smaže krajcaru, da na jesen svima 
kupi odjeću i obuću ; nije ga bilo brige, je 
li se dalo poorati i posijati, je li marva gine 
ili se plodi. _ 

Zar je sada on kriv, što je sva ta silesija 
posla najedanput grunula na njegova ledja, da 
mu se je sav život uzmiešao sad iza onoga 
plandujućega driemeža, da na jednom postane: 
čovjek, koji seu sve razumije, u sve, od sjetve pa 
do žetve? On je do sada bio sličan stupu, 
koji je uz ostale stupove držao ogromnu 
sgradu — koja se zvala zadruga — na sebi, 
nu sada, kada dignuše krov, kada razrušiše 
brvna i gredice, nije ni on mogao sam o sebi 
obstati, jer ga ni su tako ni namjestili, da. 
sam o sebi stoji, nego tako, da jedan drži 
drugoga. Čim su ga malo razklimali, odmah: 
je i pao. 

Zar je čudo, da je taj nagli prelaz pomutio. 
sve njezovo dojakošnje pojimanje o svietu,, 

da je taj družtveni prevrat njega survao u 
ponor, u kojem se nije znao ni maknuti, te 
se napokon podao onoj mrtvoj nemarnosti, 
onoj ledenoj bezćutnosti za sve, što je oko 
njega ? 

U takovih prilikah odrastla je Tena. Nn 
taj domaći život nije imao nikakova upliva 
na nju; prvo za to, jer to nije bilo ništa 
izvanrednoga u selu, a drugo jer ona nije 
bila tanje ćudi, a da bi je se takova što 
dojmiti moglo ; uvrgla se posve u otca. 

— Što će biti, Tena, od tebe kada ja um- 
rem? znala ju mati požaliti. 

— A što bi bilo? Bit će što i sada, od- 
govorila bi ona glasom, kojim niti je žalila 
majku, niti sebe. 

Kada je nastupila sedamnaestu godinu, 
poče se razpupavati i to tako naglo, da je 
svaki dan drugačija, svaki dan ljepša bivala. 
Ona, sve do sada uspavana životna snaga, 
briznula najednom u sav mah; u visinu nije 
više rastla, nego se samo zaokruživala, dokle 
god joj nije punoća sa visinom u podpuni 
sklad došla. Seoski ženskari baciše na nju 
oko, te podjoše oko nje obtrkivati. Mati je 
znala, koji je čas kucnuo, pa ju je čuvala i 
branila, kako je najbolje znala. Bilo je i mo- 
maka, koji joj ponudiše ruku, nu njoj bio 
jedan kao i drugi. Majka je pričekala jedan 
časak, da vidi, kojega će ona izabrati, nu 
kada se na posljedku uvjerila, da iz njenoga 

srca ne izbija ni napram jednomu ljubavni 
žar, izabere ona Jozu Matijevića, momka i 
dosta uglednog i dosta imućnoga. Tena niti 
se je osobito radovala, niti branila proti ma- 
 terinjem izboru; ta njezina hladnoća u čas, 
gdje bi trebala, da kipi, nije se. materi baš. 
svidjela, nu ipak joj odlanulo, jer je znala, 
da ju Joza voli, i da je Matijevićima u volji. 

Majka je malo za tim umrla. 

Tena nije puno plakala za njom, jedno već. 
za to, jer nije bila plačljive naravi, a drugo, 
jer joj je sada bilo u srcu kao čilom konju, 
koji se oteo i odletio na prostrane njive i po- 
ljane u zlatnu slobodu... 

Tena kao da do sada nije ni mislila svojom 
glavom, ni ćutila svojim srdcem ; vodja njezin, 
pokojna mati, zastirala je svojom osobom, 
svojom naukom cio put pred njome, te ona 
od cielog svieta nije ništa ni vidjela, ni čula, 
do li jedine svoje matere. A sada na jednom 
puče joj nedogledan vidik pred očima, a ta 
neizvjestnost salievala se u jedan jedini po- 
jam: ja sam ja; sve što je na meni, moje 
jel... Kolika li ju je slast obuzela, kada je: 
oćutila, da će sama ravnati svojom voljom, 
svojom mišlju, svoiim tielom... A ono crno 
njezino oko zasjalo, razširilo. se, kao da kani 
cio sviet uhvatiti u svoj okvir, pa ga upiti 
u bujne mlade grudi. Podrhtala je na pomi- 
sao, da je sada sav sviet njezin. 

U taj čas razmjestiše se austro-ugarske 

čete po cieloj Posavini, da u sgodan čas predju 
u Bosnu. U Jerkovoj kući smjestiše vodnika 
Jaroslava Beraneka. Mladomu tomu čovjeku 
malo nije pamet stala, kada je ugledao Tenu. 
Misao, slična onoj, da je ljubimac bogova, 
što baš njega smjestiše u tu kuću, bila je 
prva, koja mu je sinula glavom. Kao vojnik 
prošao je kroz mnoge gradove i sela, mnogoj 
je djevojci zavrtio mozgom, u mnoge je krasne 
oči zavirio, ali na divotu, kao što je Tena, 
nije naišao. Tena, ta bajna djevica, občarala 
ga u prvi mah, i srce mu silno kucalo od 
radosti, jer je bio uvjeren, da je dražestna 
Tena nedužno djevojče, nježna ružica, kojom 
će okititi on svoje puste čeznje. Srdce bi mu 
zaigralo, kada bi pomislio, da će on prvi sr- 
kati med sa njezinih rumenih ustna, da će 
on prvi obljubiti ono milo lišće. Da, pre- 
sretan bijaše, što je _uprav njega zapala ta 
sreća! 

Kada ga je Tena onako cifrasto počešlja- 
noga, na kicošku naherenom kapicom, s tan- 
kom virginijom u ustima, s crljenom vojničkom 
knjigom za izbočenim prsima prvi put ugle- 
dala, i opazila, kako ju on bezobrazno-ljubko 
promatra i važe, onda samo što ne prasnu u 
veseo smieb, samo što mu ne reče: evo me, 
tu sam, govori, ako si momak!... 

A onaj plamen, što joj je taj čas izbijao 
iz očiju, potvrdjivao je njemu onu njegovu 
misao, da je ona već njegova... I on joj je 

sbilja progovorio, i.to toli drzko-umiljato, kao 
što joj njezin Joza nigda nije znao govoriti. 
Kao što je ona njega prvim pogledom, tako 
je on nju prvom riečju osvojio. | 
Kada je Joza druge večeri došao k njojzi 
na divan, bilo je njoj, da mu kaže: a tko si - 
ti i pošto si došao amo? Pričinio joj se takav 
neznatan, takav budalast, da joj je bilo, da 
mu se u pol lica nasmije. Gdje bi ona pokraj 
vodnika mogla samo jedan časak misliti na 
Jozu! Ovaj joj govori i pripovieda, što joj i 
svi momci u selu pripoviedati imaju; kaže 
joj, da ju voli, zapliće i jezikom i mišlju, kada 
mu ona oštrije pogleda u oči, — a ovaj joj 
priča o čarobnih gradovih, sjajnih svečanostih, 
od kraljeva i gjenerala, tetoška oko nje, sjekne 
ju pogledom, da joj krv stane, te ona kao 
polumrtva, bez snage, tek se nasloni licem o 
njegovo rame, a on ju onda miluje. | 
Ona je sbilja ljubila, ljubila prviputa. Da 
nije vidjela vodnika, ona možebiti za cieloga 
svoga života ne bi ni znala, što je prava lju- 
bav. Na selu, gdje svatko svakoga pozna, 
gdje si od malih nogu odrasao sa onima, koji 
u isti čas počimaju ljubiti kada i ti, gdje su 
uvjek jedni te isti, na kojima si vidio svaku 
i najmanju promjenu u tjelesnom i duševnom 
razvoju od djetinstva pa do muževne dobe, 
za te osobe ne može srce da plane pravom, 
božanskom ljubavlju, tu ljubav iztiskuje sva- 
kidanje poznavanje, tu je navika — smrt 

ljubavi. Da ona plane, treba joj nevidjene 
dosle osobe, nepoznatog glasa, neobičnog po- 
gleda, novih rieči. 

I on je nju ljubio, ako i ne prvom ljubavlju 
kao ona njega, ali ipak ljubavlju, od koje 
nije nijedno drugo čuvstvo njegovo naprama 
njoj jače bilo. On je bio Čeh (ciela pukovnija 
bila je česka) i još neoženjen, te joj za stalno 
obećao, da će ju oženiti, čim se vojna dovrši ; 
on će prodati sve svoje, što ima, pa doseliti 
se k njoj. On joj je pričao, kako se kod njih 
gospodari, kako se radi i štedi; kada bi on 
imao petnaest rali zemlje kao njezin otac, on 
bi za dvie tri godine bio prvi gazda u selu. 
Nije se dosta mogao načuditi zapustjelim plod- 
nim livadama, zanemarenom voćnjaku, razru- 
šenoj staji. On je plivao u dragosti, kako će 
on sve to urediti, da će biti u redu kao u 
košnici... 

Ona ga je slušala, ali nju nije smisao nje- 
govih rieči ni najmanje zanimao, ona je ži- 
vjela o zvuku njegovog glasa, o mirisu nje- 
govog bića, o pogledu njegovog oka, Za sve 
ostalo bila je ona i sliepa i gluha. Što će 
njoj budućnost, kada je on i sada i uviek 
uza nju? Zar ima kakove prošlosti, kakove 
budućnosti, zar nije sav taj život samo jedan 
jedini sladki čas? Što je to budućnost, što 
je to vjenčati se, što je to biti muž i žena? 
Čemu sve to, kada je on i tako vjekovito u 
njezinim očima, kada nju nešto veže uza nj', 

što je ljepše i trajnije, nego li ikoje vjenčanje, 
kada ona živo osjeća, da je jedan dio nje- 
govog života ?... Oh! to su bili divni i sretni 
dani! Ili duvao sjever, ili mlatila kiša, — 
svega toga ona nije opažala, njoj je uviek 
sjalo ono sladko sunce! U toj sreći, ona kao 
da je zaboravila na svoju osobu, ona nije ni 
opazila, da se je razvila u savršenu ljepotu, 
da je iz njenog lica blistao čar proljetne pri- 
rode, da je cielo njezino tielo odisalo miris- 
nim, bujnim životom poput razevjetalog ru- 
žinog grma. Ona nije sve to vidjela, jer je 
njoj sav sviet bio liep, toli liep, da ona u 
toj duševnoj ljepoti nije ni opažala svoje tje- 
lesne ljepote. Ona nije ni znala, da živi, a 
to je vrhunac ljudske sreće. Dani njezini tekli 
su jedan kao i drugi, ona nije ništa neobičnoga 
u svojoj ljubavi doživjela, sve je bilo jedno- 
stavno, svakidanje, bez ikakovih osobitosti, 
bez promjena i zaprieka. A gdje bi i bilo, 
kada je ona s njime živjela pod jednim kro- 
vom, jela iz jedne zdjele, pila iz jedne čaše? 
A nije ju nitko ni prekoravao radi njezine 
ljubavi, niti joj je itko zavidio. Opažalo se 
doduše u selu, da sve ljepša biva, da joj neće 
biti ravne, ali u taj čas nije za to nitko mnogo 
mario, jer mnoge žene i djevojke u selu imale 
su svoga vojnika — ljubovnika, sve je bilo 
zadovoljno i sretno! Sve da joj je i mati živa 
bila, ne bi ni ona toj ljubavi na kraj stati 
mogla, jer dolazkom vojske nahrupila je lju- 

bav kao pošast, koje nitko ne zaprieči. Ne 
samo Teni, nego cielomu selu Ubili su ti dani 
neprekidna svečanost, svakdanji sajam, vesela 
svatba.... 

Napokon došao čas razstanka; stigla voj- 
ničtvu zapovied da valja kod Brčke preći u 
Bosnu. Sada nasta graja, jauk i naricanje. I 
Tena je naricala ; suza nijeimala, ali crljene, 
nabreknute oči, bliedo lice, ukočen, tumara- 
jući pogled kao u ludjaka, sve su to bili 
svjedoci, dajoj sesree kida iz dubine. Prvi 
dan bila je kao obumrla; niti je jela, niti 
govorila. Istom drugi dan trgnu se životom : 
cielo po podne probavila u selu, a u noći, 
pred polazak, kada je on već spavao, prekr- 
sti ga ona triput, i sveže mu sitnu sliku 
majke božje i još nekakav smotak oko vrata. 
I dok je on spavao, ona je molila nad njim 
molitve, kakovih ne ima u nikojem molitve- 
niku, već molitve kakove smišlja ljubeća, | 
uzdrmana duša. Poslie te molitve kao da joj 
je olakšalo, minula je cna prva bezsviestna 
bol, te ona vedrog pogleda očekivala čas 
razstanka. 


Kada je ranom zorom bojna trublja za- 
trubila, ni su samo vojnici skočili na noge 
i pripravili se na polazak, nego sve što je 
u selu živoga bilo. Uz vojničku prtljagu vozio 
je Posavac sve što je najboljega u svojoj 
kući imao, da zadnji puta pogosti vojnika po- 
lazećega u boj. Za pukovnijom vojnika pako 

išla je pukovnija žena, sva obučene kao da 


Na blatnoj nizini izpod Brčke ugleda još 
jednom svaka svoga, a kada iz Brčke sa vi- 
toga tornja padoše prvi hitci na slavonsko 
tlo i kada na taj pozdrav Uhatiusov top po- 
sla prvu svoju bombu preko Save, a lagani 
ratni brod uze krstariti po mutnoj Savi, u taj 
čas, kada se Brčka podje dimiti i gorjeti, 
predjoše austro-ugarske čete Savu i stupiše 
na bosansko tlo. I dok su te čete koracale 
po tiesnih ulicah Brčke, dotle su ih pratili 
zadnji pogledi, pozdravljali zadnji uzdasi s'onu 
stranu Save..., 

»S Bogom, željo moja! S Bogom, srećo 
moja...... !“ | 

JI 


To je bilo nekako sredinom ljeta. Tamo 
pod jesen zavladao u selu opet prijašnji život, 
pjevalo se i obiestilo, nedjeljom igrali kolo 
kao i uviek, samo po gdjekoja crna, svilena 
marama podsjećavala, da netko nekoga još 
zaboravio nije. Takovih je bilo malo, ali me- 
dju tima bila je Tena: crna marama na glavi 
bila je svjedokom, da još misli na vodnika. 
Poslie Miholja naumiše Matijevići, da budu 
svatovi, nu ona nije htjela ni čuti o udaji, 
a Joza se usprkos oženi s djevojkom iz dru- 
goga sela, 

O svima Svetima pričeli dolaziti šumski 
trgovci, da izrade preko zime one liepe hra- 

stove, .diku i ures Slavonije, koje su na dražbi 
kupili. Umjesto pukovnijskih četa sgrnu se 
sada čitava vojska radnika iz Primorja i 
Kranjske i razsu se poput mrayih po veleb- 
nom hrastiku. Medju trgovci, koji šumom 
trguju, bilo Bečana, Bavaraca, Engleza.i Fran- 
ceza. Zastupnik jedne parižke tvrdke bio je 
Leon Jungmann, rodjeni — Alsačanin. Eto 
njemačkog prezimena, ali imena i osvjedo- 
čenja francezkog. Čovjek to mlad, ljepušast, 
Sitnih vatrenih očiju, crnomanjasto-bliedkaste 
puti, guste, tamne kose a plavih brkova. 
Hrvatski je govorio, u kratkih odsječenih 
stavcih, neke rieči i preveć oštro naglašujući 
a neke opet gutajuć, te si morao istom obi- 
knuti, da ga posve razumiješ. Kao zastupnik 
velike tvrdke živio je Leon na gospodsku ; 
za uwed i stan iznajmio je najveću kuću, 
držao konje i finog kuhača. Ljepušast i ga- 
lantan ubrzo je omilio mladom ženskom svietu, 
te su mu se mnoge namitale. Nu njemu oko 
zapelo o onu veličajnu djevojku s crnom ma- 
ramom na glavi, koja uz sve nudkanje nije 
te jeseni još zašla u kolu, nego samo po- 
strance promatrala ples. Crna marama, kao 
snieg biele skute i oplećak, oči kao dvije 
munje, bliedkasto rumeno lice, jedva vidljiv 
porazan posmiešak, koji je tek lebdio na 
ustnama ni ne dirnuv se velebne tišine sjaj- 
noga lica. Takova je stajala do kola, kada 
ju je Leon prvi puta vidio. On već nije ni 
13 

skidao pogleda s nje, dočim je ona njega tek 
izpod marame sjeknula okom, više iz dosade, 
što ju toliko promatra, nego iz izvjedljivosti. 
Dok je taj njezin mir nju veličao, njega je 
sve većma dražio. 

On je ubrzo saznao, tko je ona i čija je. 
Još iste večeri poruči on po nju i po još ne- 
koliko najljepših djevojaka, da dodju k njemu, 
da ih počasti. Pripravio im je cigansku glasbu 
i po izbor poslastica... Sve su došle, samo 
Tena nije. U sjajno razsvietljenih i francez- 
kim sjajem uredjenih sobah one se obiestile, 
jele datulje i čokoladu, pile čaj i sladki liker, 
vješale se Leonu oko vrata, dražkala ga svaka, 
kako je najbolje znala, samo da mu omili, nu 
on se samo smijuckao, radoznalo ih proma- 
trao i pomišljao na — Tenu. 

I sliedećih dana ju pozivao, nu ni sada ne 
htjede doći. Ostale djevojke ogovarale ju pred 
Leonom, da je soldatuša, da plače za vodni- | 
kom ; u istinu pako bilo im je drago, da Tena 
ne dolazi k Leonu, jer su znale, da im je 
najopasnija suparnica. Nije im ni to bilo baš 
pravo, što već tri put dolaze k Leonu, a još 
nikako ne mogu na njemu razpoznati, koja 
mu je najmilija. 

Dok su Primorci izradjivali hrastovu du- 
žicu, dotle su siromašniji Posavčani pravili 
hvate od jasenovine i grabovine; medju tima 
bio je i Jerko Pavletić. Prigodom izplate sje- 
tio se Leon njegovog imena, te, opitav se 

kod poslovodje, sazna, da je to Tenin otac. 

— Recite vašoj kćerci, da to nije liepo od 
nje, što neće da dodje k meni. Kada mogu 
druge djevojke, zašto ne bi mogla i ona doći? 
Na, ponesite joj ovo, i recite joj, da ju neću 
pojesti, ako k meni dodje, govorio Leon u 
pol šale u pol sbilje, i pruži Jerku tri kutije 
raznoga sladkiša, a osim toga zapovjedi ku- 
baču, da napoji Jerka i vinom i rakijom. 

Kada se je Tena u jutro probudila i pred 
posteljom vidjela one kutije ne malo se izne- 
nadi. 

— A što je to, odkle to? upita otca. 

— Pogodi! 

Ona se zacrljeni kao da si ju rumenilom 
polio, i pogodi. | 

— No, pa zar ti nije pravo? Druga bi 
jedva dočekala, a ti se nećkaš. Bilo bi već 
vrieme, da izbiješ iz glave onoga soldata, baš 
je njemu stalo do tebe! Zar ne vidiš, što 
druge djevojke rade? — Jedva čekaju, da 
ih gospodin Leon pozove na večeru. Sinoć je 
svaka dobila svilenu maramu, a ti ideš u se- 
dam sati u krevet kao kokoš... 

— Jesi li ti poludio ?... 

— Poludio ja ne poludio, samo nije pa- 
metno od tebe, da ne ideš, kada te zove. 
Da vidiš, kako se kod njega sjaji i blista, 
da vidiš, kakove su tamo slike, kakovi su 
tamo ormari, zdjele i noževi, kako tamo 
miriše !.. 

I cio dan joj je prigovarao, što ne ide 
k Leonu, i cio dan joj je govorio, kako će 
joj dobro biti, kako se neće morati brinuti 
ni za marame ni za cipele, samo ako ode 
tamo k njemu. 

I ona je odišla. On, otac, sam ju je odveo 
tamo. 

Kada je stupila pred Leona, zasramila se, 
oda nije znala ni ustiju otvoriti, tek pod silu 

“: nastojala, da se nasmieši; nu kada je pre- 
ogledala sav onaj nevidjeni sjaj Jungmanovih 
:soba, kada je čula, kako joj laska i udvara, 
kako ju nježno nudka sa ovim i onim, ona 
ge brzo razabrala i osokolila. Ženska narav 
ubrzo nadjačala prvu sramežljivost, te ona u 
koji čas bila kao u svome. One sjajne slike 
sa divnimi golimi ženama, ona ogromna 

zrcala na svakom zidu, ona nizka, široka, 
željezna postelja naslikana svakojakim cviećem 
sa bielimi mirisavimi jastuci i plavim svilnim 
pokrivačem, sve ju to zatravilo. Čas po čas, 

o; te senjoj već pričinjalo kao da je sve to samo 
;za nju stvoreno, da je ona, njezino tielo 
jedan dio te razkoši i sjaja. 

Leon ju samo promatrao i vještački ana- 
| lazirao njezina čuvstva i misli u taj čas. On 
je vidio, kako se njezina oporost i sramež- 
ljivost sve po malo gubi, kako novi predmeti 
nova čuvstva u njoj radjaju. To su bili ča- 
osovi u kojih mnoga žena pada i kleca pred 

silom i sjajem bogatstva. On je dobro opazio 

da se ona više divi tom sjaju,neg» linjemu samu ; 
on je tek u drugom redu dolazio, tek kao 
posjednik svega toga, ali je i znao, da dru- 
gačije ne može ni biti ondje, gdje se ljubav 
kupuje. 

— No, kako ti se to svidja? upita ju on, 
siguran, da je već predobljena. 

— Dobro, bolje nego ti. 

On prasne u smieh i poljubi ju u usta. 
Ona se sa toga poljubca samo lecne u duši, 
ali vanjština joj jedva jedvice pokaza, da 


Joj je taj cjelov nenadan. 4 


XA on je neprestance čavrljao, neprestance 
joj pokazivao ovo i ono, neprestance ju mi- 
lovao, tako da ona nije ni imala vremena, 
da dodje k sebi, da dobro pomisli, što se to 


oko nje sbiva. Ona je bila posvema u nje- | 
govoj struji, snaga njezine vlastite volje Iz 
gubila se sasvime, te ona kao da je tumarala 


po divnih poljanah sladkoga sna....... 


= 


Kada se je te noći kući vratila i sva uz- 


burkana obraćala po postelji, ne mogavši 
usnuti, vrtile joj se po glavi misli slične onima, 
kada joj je mati umrla. Kuda slične! Onda 
još neizkusna djevica, koja je kao u magli 
tek nagadjala slasti svieta, a sada obožavana, 


<. svjestna svoje ljepote, srca već smirenog, koje 


je već duboko zaronilo u ljudsku narav pre- 
birajući kao medju voćem jednu slast i radost 
od druge. To prebiranje navratilo joj misao 
k onima danima prve njene ljubavi. Ej ! koja 

li je ono blaga duševna svjetlost bila spram 
sadanjega ljeskanja, koje ti vid očinji zabli- 
štuje... Ona je danas ljubila drugoga čovjeka, 
ali u toj ljubavi nije bilo onog nadzemaljskog 
čara, kao negda, dok ju je cjelivao onaj 
vodnik! I u taj čas zasinula joj dosle ne- 
poznata misao, da ima nešto u čovjeka, što 
se neda ni zlatom odkupiti, ono nešto božan- 
skoga, čime se srce samo jedan put može 
orajiti. Ta misao nijeju dugo zabaviti mogla: 
ona je sve to većma bliedila pod dojmom 
današnjih doživljaja, koji su još preveć novi 
i neobični bili, a da bi dopustili mjesta dav- 
nim uspomenam... I prebirajući i nadalje 
misli svoje i čuvstva, ona nakani, da im po- 
prati razvitak od onoga časa, kada joj je 
majka rekla, da joj valja udati se, — ali 
nije nikako mogla sliediti tragove tomu raz- 
voju, Ona je samo dvie točke, dva križopuća 
jasno i točno vidjela, ali stalne staze do njih 
nije naći mogla. Prelom sa Jozom Matijevića 
bio je časovit, silan, kao hitac iz puške, ništa 
ga ne bi moglo sastaviti, ali je i bio takav 
prirodan, takav nuždan, da drugačije nije 
moglo ni biti. Ali ovaj drugi pad, ovaj drugi 
skok sa putanje, na koju je ljubav vodnikova 
ju navela i skoro godinu dana vodila, ovaj 
drugi nije joj se više onako prirodan i nuždan 
činio. Ona još nije točno znala, što ju je ba- 
cilo u Leonov naručaj ? Da li otčevo nago- 
varanje, dali Leonovo bogatstvo, ili ona neka 


' 18 


neponjatna izvjedljivost, koja se skriva u naj- 
dubljem dnu ženskoga srca. — ili sve to 
skupa ? A da nije prvo ljubila vodnika, bi li 
mogla učiniti ono, što je sinoć učinila? To 
jvj se pitanje pričinilo još najzanimivijim u 
cielom tomu prebiranju, i ona ga stoputa od- 
govorila sa ,da“ i stoputa sa ,ne.“ Pomisao 
na prvi sastanak sa vodnikom odgovorila joj 
sa odriešitim ,nikada“; pomisao.na sinoćnju 
večer kod Leona govorila joj drugačije. Na- 
pokon je razabrala, da nije sa svojom du- 
šom i srcem na čistu, da je nešto jačega, što 
ju napried potiskuje, te da se je ona toj ne: 
poznatoj moći podala kao iver laganom tala- 
siću, koji se njime igra, te ga sada k obali, 
a sada od obale prenaša. A due 

I u toj misli je usnula, a kada se je pro- 
budila, bila joj je uspomena na sinoćnju večer 
toli sladka i draga, da nije pravo znala, što 
li je u istinu doživjela, a što samo sanjala. | 
I ta slast podržavala se je cieloga dana, te 2. no 
je ona nekim tajinstveno-ugodnim strahom do- < ',///> 
čekala večer i odhrlila k Leonu. hut rnovi o“ 

Tako je proživjela zimu; bio to život sličan 
sjajnomu vatrometu, koji je jednako sjajan i 
kada se radja i kada ga nestaje. Kao onda u 
slasti čiste, nepomućene ljubavi, koja nije 
ništa drugoga, nego samo izmjeničnu ljubav 
tražila, tako je sada živjela u razkošju tjela 
i neograničenih želja. Ona je imala, štogod 
Joj je srce zaiskalo, ona se nosila kao ni 

jedna djevojka u selu, ona nije znala, što je 
danas a što sutra, jedna radost izmienjivala 
drugu. Ona nije znala, što su dani, što i su 
noći, ona je samo za onaj časak večeri, kada 
se je obukia što je znala ljepše, te pošla k 
Leonu; ona je samo znala za one razkalašene 
časove, kada je stupila u njegove tople mi- 
risave sobe, te, osovivši junonski stas, sa onim 
izvjedljivim .posmješkom, koji je više titrao 
u očima nego na ustnama, stala usried svbe, 


i kao u čudu šaptala tiho tihano: a gdje si 


ti 2... A dotle se on negdje sakrio, pa je ona 
morala sve sobe obići, dok bi ga našla. A 
itada obiesti i smiehu ni kraja ni konca. 


Svake nedjelje i svakog svetka dovela bi 


ona tri četiri svoje najbolje i najljepše dru- 
garice, te bi onda pri ciganskoj glazbi slavila 
ljepota i obiest slavlje, kakovog nisu ni elisej- 
ske poljane poznavale. 

Ej! pusta ciganska glasbo, bezbrižna i lu- 
kava, sladka i obiestna kao cio život cigan- 
ski! Ti strasti budiš još neprobudjene, ti ih 
poput vignja razplamsavaš u plamen, te već 
na pol utrnutu žeravicu na novo razpaljuješ, 
dok sva u pepeo ne izgori! Sada si vatrena 
kao oganj, a sada cviliš kao vijor oko hlad- 
noga šatora ciganinovog. 

I dok su nje tri četiri, razplamane tom 
divljom glasbom, sad — bezobrazno, sada 
kriomice — prkosno pokazivale zamamnije 
oblike svoga tiela, razkalašene bljeskutaje 

svoga duha, mamene popievke sitnog grla, 
dok su one oponašale i oživljavale slike onih 
divnih polunagih ženskih likova, što su visjeli 
na zidovih, dotle je Leon sa još dvojicom 
trojicom svojih prijatelja promatrao te blje- 
skove ženske ljepote, njega je mašta preniela 
u onaj njegov obožavani grad ,,siromašnih la- 
vica“, ,gospodja s kamelijami“, njemu u taj 
čas bilo kao da nije u slavonskoj šumi, nego 
u ,Naninom boudoiru“. 

A onaj mladi, ljepušasti ciganin Gjorgje, 
komn je tek na očima, na ponešto vitičavoj 
kosi i bisernih  zubih ostao zadnji trag 
iztočnog plemena, gusla gusla, da ti se čini, 
i zadnju je kap krvi prelio u to gudalo. Kao 
pijan, kao lud poteče s njima, izvraća očima, 
potrzava tielom, a kako se kolo oko njega 
kreće, tako se on bjesomučno sad sagiba, sad 
uzpravlja, da ne možeš razabrati, ravna li on 
plesom ili ples s njime. 

Dok je Leon hladnim pogledom promatrao 
ljepotu plesačica, vještački ocjenjujući, što je 
na ovoj, što na onoj ljepše, dotle je Gjorgju 
ljubav zamaglila oči, te on nije nikoga vidio 
do li — Tene. Pogibajući od strasti, ona bi 
ga i udušila, da nije bilo onih gusala, u koje 
je salievao burni oganj svoga srca; on se je 
zibao na vlastitoj glasbi, on se je u kolu po- 
stojano držao Tene, sada joj se pomičuć, sada 
sagibljuć, kao da bi rado, da ona uz one 
najtananije zvuke i šapat njegova srca čuje: 

A gle žica — kako kuca, 
A gle srce — kako puca! 

Tako joj je on tiho pjevao i šaptao. 

A ona, visoka, ohola kao jelen, uzrujana. 
i rumena, odišući ružičinim mirisom, samo bi 
časimice sjekla okom po Leonu, da vidi, koju 
on najviše motri. Njoj je bio Leon kao i 
Gjorgje, jer ona više nije znala što je ljubav. 
Ona je bila u onomu sretnomu razpoloženju, 
te je osjećala, da joj se svatko divi, da ju 
svatko ljubi, a ona da ne mora nikoga. Prije, 
dok je ljubila, uživala je svu slast i sreću 
ljubavi, ali i sve one boli i muke ljubećega: 
srca: sada je bilo ono prvo, ali nije bilo ovoga 
drvgoga. Bila je samoj sebi lagana kao ptica ; 
nije marila, što toliki čeznu za njom, što joj 
Leon više puta ljubomorno zaviri u oči, što je 
Gjorgje napustio i kuću i ženu, te kao lud 
mahnita za njom. 

»Budite svi bogati kao Leon, pa ću onda 
biti i vaša!“ Takova nešto odzvanjalo je u 
dubini njene duše, kadgod je opazila, da ju 
mužko oko požudno promatra. Kao što negda 
nije htjela da čuje za ikoga osim vodnika, 
tako ju sada sve izvjestnije obladavalo čuv- 
stvo, da ona ne pripada samo jednomu je- 
dinomu čovjeku, i ta misao bivala joj svaki 
dan pitomija. Jednomu samo čovjeku pripa- 
dati, gdje joj se toliki nude, činilo joj se ne- 
pravedno. Iz njene duše sve je većma pone- 
stajalo onoga svetoga plamena, koji je čuvao 

sliku jednoga jedinoga čovjeka, ne puštajući 
oni u blizinu ikoje drugo biće. U njenom srcu, 
u njenom pojimanju svieta i životu nastala 
nova tvorba, njena čuvstva počela se u novom 
obliku kristalizirati, a taj oblik činio se njojzi 
sada puno prirodniji od onoga, kada je jedi- 
noga vodnika ljubila. 

Tu novu kristalizaciju njezinih čuvstava 
opazio je i Leon, jer on ne samo, da je ana- 
tomički razsudjivao ljepotu njezinoga tiela, 
nego je potanko pratio i razvoj njenih misli 
i čuvstava. I akoprem su oni medjusobno sve 
to bliže bivali, ipak je on opažao, kako nje- 
zin govor sve slobodniji biva, kako njezina 
čuvstva sve prostija i divljija bivaju, kako 
njoj svakim danom ponestaje onih mekanih, 
- stidljivih izraza, kojimi žena obavija golotinju 
tiela i duše svoje. Nu njemu nije baš puno 
do svega toga stalo; on nije u nju zaljubljen 
bio, ona nije bila njegova žena, ona mu je 
bila gotovo kao svaka druga, s tom razlikom, 
da mu je krasota njenoga tiela ugadjala ne 
samo očima nego i duhu. On nije ni zato bio 
puno mario, da li ona njega ljubi ili ne; to 
je njemu bila deveta, gdje no je znao, da 
ju po volji može milovati. 

— Voliš li ti mene? upita ju on kadgod, 
milujući ju  bielima punima rukama. 

— A što ti ja znadem kazati! Višeputa 
baš mislim: vidiš, kako ti je kod njega liepo 
i dobro, a onaj soldat nije imao baš ništa, a 

ipak sam onoga volila, ja ne znam ni sama 


A kada bi sena terieči preko njegovoglica pre- 
vukao jedva vidljiv mrk potez, spopala bi ga 
ona za glavu pa privukla k sebi, te šaputala: 

— Volim ja i tebe; ded pogledji mi u oči, 
tako, liepo, — je li, da te volim? I pomi: 
lovala bi ga onako, kako se valjan lovački 
pas pomiluje, i poljubila bi ga dva tri puta, 
i prasnula u smieh, samo da taj razgovor 
što brže mine. 

On je do ro znao, da ona ljubi njegov no- 
vac, njegove liepe sobe, i onaj burni razka- 
lašeni život u- tih sobah, ali to njega nije 
ni peklo ni snuždivalo, on je znao, da nije ni 
tražio samotnu ljubicu, koju će presaditi u 
svoj vrt, nego ružu, koju će si zadjeti za 
prsa, da mu miriše i ugadja -— jedan dan. 
On je nju volio toliko, koliko i zemlju, u kojoj 
je sada živio: on nije došao u Slavoniju, da 
ostane naviek u njoj, da bude članom te zemlje, 
da s njom diše i uzdiše; ne, on je došav, da 
se okoristi onim, što je u njoj liepoga 
i vriednoga, on je došao, da se obo- 
gati u toj zemlji, a kada se obogati, onda da 
rekne: s Bogom ostaj, liepa zemljo, ja te više 
ne trebam, ja idem u svoj. kraj, u svoj rod, 
da potrošim ono, što sam u tebi ubrao1... To 
isto je njemu i Tena bila..... 

Tena je u taj čas sjala u podpunom žen- 
skom blistavilu ; mladost i ljepota dosegla onu 

najvišu točku, koja se nigda više ne povraća. 
Bajnost mladenačkih sila povećavao bezbrižan 
život, izabrano jelo, čistoća — kupala se je 
svaki dan kao i Leon — te njena ljepota kao 
da neće nvenuti, kao ono cvieće, što svakog 
jutra ljepše cvate. 

Gjorgje je mahnitao za njom; fanatizmom 
iztočnjaka snivao on samo o njoj; ona je 
njemu bila ,sladja nego mana nebeska“. On 
je znao za svaki njezin korak, on ju je iz 
daleka pratio, kada jeišla k Leonu, i pratio ju, 
kadaseje vraćalaodanle; on je radi nje dan na 
dan tukao svoju ženu, malu ciganku Marušku, 
a ona opet kraj svih udaraca neugasivom lju- 
bavlju ginula zanjime,zaliepimsvojim Gjorgjem. 

Gjorgje je jedva dočekao nedelju, da opet 
podje k Leonu, da opet zagusla i nagne glavu 
do Teninih grudi, da opet jednom oćuti ton- 
linu i miris njenog bielog, bujnog tiela. 

Jedne tople travanjske noći kada se ona 
samotnom ulicom vraćala od Leona kući, za- 
guslaše iznenada iza nje gusle tiho, ugušeno. 
Bio je Gjorgje; ponešto ugrijan vinom usudio 
se tik za njom poći, i uze joj guslati melo- 
dije burne, strastvene, kakovih ni on, ni ona 
nigda čuli. nisu. Guslajući tako pratio ju sve 
do kuće i ušao za njom u praznu sobu, i stao 
usred sobe i zacvilio o ljubavi i o strasti, te 
je bilo, kao da su gusle same nadahnute tim 
bjesomučnim čuvstvom te plakale i pjevale, 
kako samo srdce u svojih dubinah neizreci- 

vimi glasovi zaključati znade. A ona zanaša- 
jući i tieloi dušu na krilih bjesomučne glasbe, 
talila se, drhtala, dok na posljedku ne pod- 
leže toj buri i strasti, te grčevito privuče 
Gjorgja k sebi, da su mu opale gusle i lučac., , 

Sutradan, kada se je Leon dizao — on 
nije ustajao prije desete, —već ga na vratima 
čekala žena, te se silomice utisnula k njemu 
u sobu. On dobre volje kao uviek, primi ju 
šaljivo, a ona poče mudro okolišati, kako bi 
mu odala tobožnju tajnu, koju. je već cielo 
selo znalo, naime, da je Gjorgje izašao iz 
Tenine. kuće, kad je sunce već dobrano bilo 
poskočilo. 

— Eto, vidite, kakovi su vam zahvalni — 
uze ona poput hvalisavog prodavača, — a 
plaćate ih, da ih ne bi ni car _ bolje plaćao, 
a oni gle što počiniše na — vaš račun! Sram 
ih bilo! Sada otvorite oči, pa pogledjite, kako 
vam ta ciganka vraća ljubav ljubavlju!... 
Umjesto, da vas nosi na rukama kao zlato i 
mekanu sviu, a ona bitanga — pa da bi s . 
kime, već s ciganinom!... Niste se sretno na- 
mjerili, ali da poslušate mene, dovela bih 
vam curu kao biser... 

— Biser!?.... Kao što siitii Tena! Hajde 
ti, moja draga, odakle si i došla, znam ja, 
što tebi treba —: novaca, novaca, sve ste 
vi jednake, sve ste vi biser od stakla! 

I uzevši ženu za ramena, sam joj otvori 
vrata i izvede van. 

Akoprem ga ženina viest nije osobito izne- 
nadila, ipak nije rado slušao njenih vješto 
naperenih rieči, koje su uz Tenu i njega oma- 
lovažavale. 

»Biser, biser!... Bies bi ih znao, odkle tomu 
narodu još ta poezija! Došla, da mi proda 
djevojku, a zove ju biserom ; došla, da jednu 
okalja, a drugu da mi ponudi; jedna je ,bi- 
tanga“ jer je već prodana, a druga je , biser“, 
jer se istom prodaje.... 

Tako govorio Leon sam sobom. A onaj ,,bi- 
ser“, što mu ga je žena ponudila, bila je nje- 
zina rodjena kći. Ona nije slagala, njezina 
kći bila je sbilja još biser, jer je tek navr- 
šila petnaestu godinu. 

Kada se je Leon na večer vratio iz šume, 
nadje na stolu arak papira. U prvi čas iz- 
gledalo, kao da su djeca igrajući se izšarala 
olovkom bielu artiju, nu kada si bolje zavirio, 
vidio si, da su to slike i stihovi. A te slike 
i stihovi predstavljale su i opjevali su porug- 
ljivo i zlobnim načinom ljubav Gjorgjevu, i 
to sve od onoga časa, kako gusla i mahni- 
tim okom Tenu motri, pa sve do sinoćnje 
noći... I slike i stihovi bili su pnni onoga zlo- 
rvadoga pučkoga humora, da se je i sam Leon 
morao smijati. 

.— Na, evo ti je, pa si ju metni u okvir za 
uspomenu, reče on Teni jedko, kada je stu- 
pila u sobu. 

Ona pocrveni, oči joj planuše, te kao ma- 

mena sgrabi papir  cielom šakom. Ona je 
već čula, da ju nešto čeka kod Leona, samo 
nije znala, što je i kako je. Na prvi pogled 
upozna ona ruku onih svojih družica, koje su 
skupa s njom k Leonu na igru dolazile, 

— Vidi te beštije! One će mene pred 
tobom ružiti, a da tko o njima  podje pi- 
sati, ne bi ni u tri knjige stalo... Na, evo ti 
ih, kada su ti one bolje!... I sgažvav papir, 
baci ga Leonu u oči i izadje prkosno iz kuće. 

Nakon toga nisu se tri dana vidjeli: ona 
je htjela, da ju on prvi zovne, a on opet, da 
ona sama skrušeno dodje. Treći dan ona već 
nije mogla odoljeti; prvo, jer se je u toliko 
navikla polaziti na večer k njemu, a drugo, 
jer se je bojala, da je on ne bi kojom drugom 
zamienio. I baš to ju je najvećma boljelo; 
činilo joj se. da ne bi mogla preživjeti, da 
mjesto nje draga uživa ono dobro kod Leona, 
da se podje hvalisati, da ju je iztisnula iz 
onih ubavih soba. Što je Gjorgje bio kod nje, 
to ju nije ni najmanje peklo; njoj je to bilo, 
kao da je usred sunčanoga dana natrkala 
plaha kiša, te ona pokisla, dok jesamo preko 
puta prešla. Pa zar da je ona kri a, što se 
je baš u taj čas desila na otvorenom polju, 
kada je dažd najjače zapljuštao, zar ona može 
daždu zapoviedati ?!... ,Falila — falila, ni 
“prvi, ni zadnji puta“... Tako je ona umovala. 

Kada je Leon treću večer došao poka3no 
iz gostione, našao ju je u svojoj sobi, tobože 

razsrdjenu, a ovamo joj brizgao smieh, da se 
je neprestance pod ponjavu sakrivala. On je 
taj dan počeo već smišljati, da je se rieši; 
nu kada ju je sada nakon tri dana vidio ljepšu 
nego ikada, zamamljivu, svježu, kao da ju je 
sada prvi puta ugledao, zaboravioje na sve, 
te je željno srkao poljubee sa divnog joj za- 
mamljivog lica, kao što ju nije ni prve večeri 
ljubio... Pričinilo mu se dapače, da ga više 
ljubi, da je sretnija nego li prije. 


To su bili oni časovi, za koje se veli, da 
poslje kiše sunce ljepše sjaje; nu nisu ni oni 
još dugo potrajali, jer je tvrdka, kod koje je 
Leon služio, kupila od jedne podravske gos- 
poštije veliku šumu hrastika, te Leon dobio 
nalog, da ima što prije u Podravinu poć. 


Tena je probliedila na tu viest, a i sa- 
momu Leonu došla je prilično nenadano. Zad- 
njih dana nije ni odilazila od njega, samo da 
produlji onsj ubavi život. On ju sve do sada 
nije ni vidio žalostnu, te je tek sada opazio, 
da njenoj stasitoj junonskoj prikazi ljepše pri- 
staje onaj uzvišeni mir tugaljivosti, nego li 
bučna radost. Savršena ljepota ne smije na 
sebi nositi tragova svakdanjega posmjeha. Taj 
svečani mir cielog njenog bića ganuo ga, te 
se u njemu probudilo sažaljenje; njemu je i 
nehotice došla misao, da će tu divotu druge 
ruke grliti, druga usta ljubiti. 


— Što će kiti od tebe, kada ja odem? | 
29 





Ona ne odgovori, nego ga samo pogleda 
i slegnu ramenima. | 

— Hoće li ti biti žao, kada mene više ne 
bude? 

Ona ni sada ne odgovori, ali onaj neodo- 
ljivi, snatrivi pogled reče, da će joj biti žao. 

— Bilo bi najbolje, da se udadeš. 

— To bi bilo najbolje, samo kada bi ja 
to mogla. Da ti znadeš, što je to udati se 
poslie ovakovog djevojačtva, ne bi me nikada 
na to nagovarao. 

— Valjda ne misliš naviek ostati djevoj- 
kom ; ne ćeš ni ti uviek_ mlada biti. 

— "To je baš ono zlo; za to ću baš živ- 
jeti i uživati, dok sam mlada. 

— A da se ti udadeš, a ja da slučajno 
opet amo dodjem — — — 

Njej sinu na te rieči lice, kao malom dje- 
tetu. 

— Vidit ćemo se, sastat ćemo se.... 

— A tvoj muž?.. 

Tena se čudno osmjehnu i sleže ramenima. 

I tako su serazstali. Na razstanku zasjala 
joj suza, i na pragu ga još triput poljubila 
živo, vatreno, kao što nikada doslje, a onda 
ode čvrstim, naglim korakom ni neokrenuv 
ge više — — — 

Treći dan odkako je došao u Podravinu 
dobije Leon od Tene pismo, u kojem mu se 
tuži, da joj je sve tužno bez njega, da vene 
za njim, a njega da već možda grle druge 

ruke. Piše mu u narodnom stihu, tugaljivo i 
mekano, kako joj iz srca izvire narodna pjes- 
ma. Svoju tugu nebi znala izreći m nego 
pjesmicom... 

Ej slavenska pojezijo, ej mekano srce sla- 
vensko! Tko bi dan danas još znao, da li ćeš 
zavladati svietom, ili ćeš na sve vieke samo 
maštati o svojoj veličini i ženijalnosti! 

Tako je mislio Leon, kada je pročitao pjes- 
micu, kojom je Tena tužno, ali i preveć iskreno 
i preveć vatreno opisala svoju bol, želje i 
čeznje.... 


: NI 


Prvih dana iza odlazka Leonova zabavila 
se Tena razgledavanjem oprava i inoga odiela, 
što ga je za ovu godinu dana od_ Leona do- 
bila; ona do sada nije pravo ni znala, što 
sve ima. Kada je sve pregledala i novac po- 
brojila, odlanulo joj, jer je svega bilo za go- 
dinu dana dosta. To joj je bila prva utjeha, 
prva naknada za Leonovim gubitkom. 


I otac njezin vratio se iz šume; odlazkom 
Leonovim prestala i njegova služba, a bila je 
to toli udobna služba, da si je Jerko Pavletić 
ljepše nije poželjeti mogao. Graha, kuruznoga 
brašna i slanine bilo u šumi dosta, a bilo je 
i vina, i rakije i duhana. Sada se uzeo Jerko 
obazirati po praznoj kući; ne klepeće šumsko 
zvono na ručak, ne iznašaju se iz gospodske 
sobe još pune zdjele mastnih jela... Na Tenu 

on skoro i zaboravio, a sada ju pogledao nekuđ 
mrko, kav da mu je ona kriva, što je prestalo 
ono dobro. Prvih je dana tumarao još u nekom 
polusnu ; na dosadanji život nije mogao zabora- 
viti, a na novi nije još mogao naviknuti; povlačio 
se od gostione do gostione sve u nekoj nadi, 
da će mu onaj dobri život opet iznenada 
pasti u krilo. U gostionah bockali ga, gdje 
mu je ,zet“ i kako će mu sada biti bez ,,ze- 
ta?“ A on samo snuždeno kimao glavom, da 
nikada više takova života, nigda više takova 
»Zeta“... Za nekoliko dana prorajtao i zadnji 
novčić, te već uze vikati na Tenu, da mu 
dade novaca. U prvi kraj ona mu sbilja i da- 
vala ponešto, samo da se ga rieši, nu kuda 
ju on podje danomice napastovati, sustegnu 
ona ruku posvema. Sada Jerku ne preosta 
ino, nego smišljati, kako bi došao do kraj- 
care. Od ozbiljnoga posla kod njega već nije 
bilo ni govora; čovjek bez žene kao i bez 
kuće, zanemario i zalienio se posvema. U to 
mu susjed, česki doseljenik, ponudi sto fo- 
rinti za livadu od pet rali. Jerko jedva do- 
čeka i prodade ju. Ostalo mu još osam rali 
i kuća. Konje i marhu prodao je, čin mu je 
žena umrla. Dok je bio kod Leona u šumi, 
nije mario za zemlju, niti ju je orao, niti si- 
jao, te zemljište počelo se sve većma zaraš- 
ćivati. Poreza nije platio već tri godine, ni 
sada nije htio baš ni novčića uplatiti, te po- 
rezni dug rastao sve više i više. Dok je tra- 

jalo ovih sto_fcrinata, nije ni izilazio iz go- 
stione. Osim ono malo odjeće i obuće, što si 
je nabavio, sve je ostalo zapio. A kada mu 
nesta i zadnje krajcare, onda podje i sam 
tražiti kupca, da prodade i ostalo zemljište ; 
i našao je kupca i došao je k obćini, da ga 
prodade, — ali mu ne dozvoliše prodaje, radi 
poreznoga duga. 


Dok je obstojala zadruga, nije bilo težko 
zemljište od 560—100 rali obraditi, nu odka- 
ko se zadruge razpadoše, te na pojedinca 
palo 15—30 rali, onda nasta propast : valjalo 
je za toliko zemljište plaćati porez i prirez, a 
jedinac čovjek nije kraj najbolje volje mogao 
ni polovicu toga zemljišta obraditi. Sve ostalo 
zemljište ostalo je pusto i neobradjeno ; iz li- 
vada postajale šikare, na oranicah porastla 
bazga i kupina, što dulja te počela zemlja sve 
većma podivljavati, ali kraj svega toga, nije 
ništa rodila, valjalo za nju ipak porez plaćati. 


I tako nastade ona kriza, kojoj je po- 
sljedak bio hrpimični dolazak Čeha u Slavoniju. 


Jerkovo zemljište najprije došlo na dražbu, 
pa kada se nije moglo prodati, izdade ga ob- 
ćina u zakup, da se barem što duga zakup- 
ninom namiri. Sada Jerko, presta biti gospo- 
darom svoje zemlje ; niti ju je mogao pro- 
dati, niti obradjivati. Onaj liepi stan sa šlji- 
vikom, na kojem su i on i Tena odrastli, nije 
više bio njegov, on više nije smio ni šljive, 

ni kruške ubrati sa voćaka, koje su pan 
djedovi posadili i uzgojili.... | 

- "Tena je za sve to i znala i ne znala, nu 
nije marila; što da se ona za to brine, - zar 
je to njezin posao? Ni žene se ne brinu, za 
kuću, pa gdje bi ona, djevojka ? To je samo 
njezina mati bila tako luda, pa za to je i 
otišla prije reda u grob!... mo of 
ooNiti je otac mario za nju, niti ona za 
otea; otac ju je gledao, kao da će joj 
reći: ja sam tebe odhranio, sada hrani ti 
mene; a ona mu pogledom odvratila: ti si 
dužih glava, ti se brini. | 

I pogledav se tako, razstali bi se šuteć, i 
opet otišlo svako k sebi. 


Njoj je bilo dosadno, strašno dosadno. Do 
nedavno ona je noć probdila, a dan u bez- 
brigi prospavala, a sada je moralo biti obratno. 
Nešto joj je manjkalo, nešto ju je gonilo od 
kuće, — ali kamo _da podje? To nije bila 
ona bol, koju je osjećala poslje vodnikova od- 
lazka; ona bol tražila: je samoću, ona je i 
bez njega živila i razgovarala se s njime, 
ali sada joj je bilo posve drugačije. Onda, 
kada si je živo predstavila vodnika i njegovu 
ljubav, prostrujala joj srdcem blaga milina, 
te joj se oko orosilo i duši joj odlanulo; a 
sada, kada se sjeti časova u Leonovih so- 
bah, stegne ju nekakva muka, koja se sve: 
po malo pretvara u srčbu, pakost,.te njoj 
umjesto da suze kanu, bukne u srdcu, da bi: 

sve oko sebe raztrgala. Onda je izgubila slasti 
nebeske, a sada slasti zemaljske. 

Desetak dana uzdržala je tu borbu, nu na- 
pokon se trgne i jednim mahom odluči, da 
će zatomiti tu muku, kako bilo da bilo. 

»Kada sam mogla uz Leona zaboraviti na 
vodnika, zaboraviti ću i na Leona uz koga 
drugoga...“ | 

I ono njezino čuvstvo, da nigdje ne stoji. 
napisano, da ona pripada samo jednomu je- 
dinomu čovjeku, sada je istom uhvatilo čvrst 
korjen u njoj, da, to joj se čuvstvo Priinije 
pravim spasom. 

Ali kuda, kamo? Neki mladji trgovci i pos 
slovodje, koji su imali ljubovce kao i Leon, 
počeli su pomalo odilaziti, jer se šumski po- 
sao koncem travnja dovršava; preko ljeta 
ostane po gdjekoji nadziratelj, a to su veći- 
nom ljudi oženjeni i stanuju malne svi u šumi. 
Morala bi čekati do listopada, kada iznovice 
šumski posao započme ; tko zna, ona bi možda 
opet našla ljubovnika, kao što je Leon bio, 
ali kako će čekati tri do četiri mjeseca? Po- 
ludila bi za to vrieme sama samcata!... Kuda 
bi dakle, koga li bi? Njoj neće biti težko 
naći ljubovnika, ta čitavo se selo za njom 
obazire, ona bi mogla, kojega bi htjela. Ali 
koga bi? Sirotan, koji i sam ništa:nema, koji 
joj ne bi mogao niti što davati, niti što ku- 
povati, što će joj takav ! Na to uze prebirati 
sve oženjene :ljuđe, => na momke se nije ni 

obazirala, . jer oni još nisu gospodari u kući 
— pa kad ih je sve prebrojila, pronadje da 
bi Joza Matijević bio najsgodniji. Kuća mu 
je dosta imućna, a .žena Ivka prilično ružna, 
jer se je uzprkos oženio, samo da pokaže 
Teni, da može i bez nje djevojku dobiti. 

=, Sbilja! pomisli u sebi, a Gjorgje, koji po- 
ludi za mnom, Gjorgje, koji svake nedelje 
dobije liepu krajearu, za guslanje?... Ciganin 
je doduše, ali što za to, kada je liep. I sam 
Leon zavidjao mu je ljepotu. Ciganin je, ali 
ima novaca... A ti će novci odsada biti moji, 
a Maruška, mala ciganka, neka puca od jada! 
Jest, tako će to biti — Joza i Gjorgje! Jo- 
za će me hraniti, a Gjorgje će mi novaca 
davati!“ 

I pri-tom se nasmiješila, kao da se raduje, 
što se je domislila pravoj misli. Nehotice se 
pogledala u zrcalo, nehotice skinula. marsmu 
s vrata i razgalila pune toplinom odišuće 
grudi. I opet se nasmiešila samoj sebi ; omam- 
ljiva vlastitom ljepotom, ogleda se sa: svih | 
strana kao da se je zaljubila u svoju rodjenu 
ružičnu put... Dok je bila Leonova, nikada 
se ona nije tako zagledala u samu sebe. Ona. . 
je onda imala, što je htjela, pa se nije bri- 
nula, je li liepa ili ne, a sada joj je bilo 
upravo nuždno, da se umiri sa svojom vlas- 
titom ljepotom, jer do nje nije ništa više 
imala. I promatrajući tako svoje bujno tielo, 
bila je posve zadovoljna i sretna, i sada je 

istom pojmila, za što se momci za njem po- 
žudno ogledavaju, za što je Leon toliko puta 
upiljio svoje oči u njezine čare, za što je 
grizkao i cjelivao njezin jedri vrat pohlepno 
i strastveno. 

To divno tielo biti će sada Jozino i Gjor- 
gjevo; Jozino, koga nije mogla pred dvie go- 
dine ni gledati, koji joj je bio nemio kao 
zelena voćka! Je li joj žao? Čemu da joj 
bude žao, kada poslie vodnika i onako nije 
nikoga više ljubila, ali u dubini duše mora 
si ona priznati, da joj se vatreni Gjorgje 
većma dopada, nego li gospodski Leon. Raz- 
lika stališa, naobrazbe, način života medju 
njom i Leonom, sve to više ju je odbijalo, 
vego li privlačilo k Leonu. 

Da ju sada Leon vidi u Jozinom i Gjor- 
gjevom zagrljaju, što bi on rekao, bi li mu 

možda biložao? Ne bi, njega bi to samo neu- | 
godno dirnulo, baš kao kada bi vidio Cano- 
. vin kip u zadimljenoj seljačkoj kuhinji. On 
ne bi žalio za njom, nego za onim, što je na 
njoj liepoga, — a za čim ona da žali, ona, 
koja bolje razumije Gjorgjevu neobuzdanu 
vatru, Jozine prostačke rieči, nego li Leonovo 
obožavanje ,liepoga“ na njenom tielu? 'To 
čuvstvo ,liepoga“ naleti kad kad i njojzi u 
dušu, ali njezina duša već je bila podivljali 
busen evieta, iz kojega je više trnova, nego 
li evjetića izklijalo. Pa i koja joj korist da 
čuva to divno tielo? Tko bi ju razumio, zar 

87 


bi se možda bolje udala, zar joj se nebi ru- 
gali, da je valjda nitko neće? To bi joj 
gorje bilo, nego da je živa ukopana. Zazeblo- 
ju u dnu srca na samu pomisao, da je nitko 
ne bi htio. Sjetila se krmeljive Stane i onih 


očiju njezinih bez treptavica, a kažu, da je | 


još pred pet šest godina bila ljepota na glasu ; 


sjetila se i Ruže Ljubićeve, kojoj su po čelu 


i nosu kraste kao dlan velike izrastle. te joj 
koža ostala, kao da je na ognju opaljena. — 
“a negda je bila ljubovca velikoga gospodina. 
— pa onda ona Kaja Apićeva.... protrnula 
je na pomisao, kako se sada svatko od njih 
odvraća, kako se svakomu gade, a negda se 
za njima čitavo selo otimalo!... Strašno, neu- 
godno čuvstvo ju obuzelo, te joj čisto odla- 
nulo, kada se je opet pogledala u zrcalo. Na 
taj pogled nestalo u jedan čas sve one oga- 
vnosti, na taj pogled granuo u njenoj duši 
opet onaj bujni razkalašeni život, kao što je: 


ciela njena prikaza bila... Da, ali ona Zapo- . 


vied božja veli, ,ne poželi tudjega druga“ ; a 
tko ga poželi, taj počini grieh, — tako je 
učila, dok još nije ni razumjela smisla toj za- 


povjedi. To je bilo može biti negda, dok je 


sviet još drugačiji bio, — ali dan danas, tko 

bi još i na taj grieh pazio! Dan danas ne: 

otima se više nitko za ,svoga“ i ,svoju“ iz. 

puke ljubavi, dan danas nesmo mi onakvu 

sretni kao ptice nebeske, koje se ne moraju 

brinuti za svakiđanji život ; pa kada se i sam 

čovjek, mužkarac, bori na svaki mogući na- 
čin, da ugrabi ženu liepu, mladu, bogatu, 
onakovu kakovom će i najljepše i najbolje 
živjeti moći, zar da toga prava ne ima i si- 
rota žena, koja ne ima baš ništa, do li svoje 
ljepote ? Zar da ona ne smije oteti — ma- 
kar i tudje — a da uzdrži samu sebe ? Jedna 
to čini ovako, druga onako, kakova se već 
prilika ovoj i onoj nadade: jedna se voli 
udati, jer ima nešto na sebi i u sebi, što ju 
Sili i podmorava na to; druga voli krasti po 
tudjem gnjezdu i ognjištu,i opet samo za to, 
što joj je narav nešto dala, što ju sili na to! 
Ivka se morala udati, jer tko bi mario za 
žensku sitnu, lica bez krvi kao kreč, snuž- 
denog pogleda kraj svih onih: dukata, što ih 
na prsima nosi... Da, Ivka se je morala udati, 
— ali ja sa ovim licem, sa ovim tielom.... 
Takove misli rojile se jadnoj Teni po srcu i 
glavi, i kao svatko u škripcu tako i ona: dr- 
žala, da.su njezine. misli prave, da drugačije 
ne može biti, da joj samo u njima spas. Bez 
vjere, bez odgoja, pokvarena Tena, .tako je 
grozno i ludo umovala. 


Na prvi dan Duhova igralo kolo pred gos- 
tionom ; koio bilo ogromno kao riedko kađa, 
jer je bilo dva dana svetka. Gjorgje je guslao 
kao i obično i neprestance pogledao tamo. 
preko kola u hrpu gledalaca, gdje je i Tena 
bila. Obučena kao nikada do sada,  zažare- 
nim licem, :koje se je od časa do časa mie- 

39 | 


njalo, jer se još nije mogla odlučiti, bi li sko- 
čila u kolo ili ne. Dok je bila Leonova, 
riedko je kada zalazila u kolo, pa mu se ne- 
kako već odvikla. Napokon se odluči, pri- 
bliži se kolu i pričeka, dok Joza Matijević 
.ne dodje do nje: a kada joj se on primakao, 
utisnu se ona u kolo i uhvati do njega. On 
se iznenadi, kao da mu je guja u njedra pala: 
odkako se je on oženio, nisu njih dvoje go- 
vorili, jer je njega peklo, što ga je prevarila 
i ostavila poradi vodnika. A sada najednom 
uhvatila ga ona oko struka. Bilo mu je, da 
joj skreše kakovu psovku ili pogrdu, ali sjaj 
njezine ljepote, veličanstvenost njezine pri- 
kaze zaguši mu rieč u ustima, te on samo 
nekom osvetnom srčbom pogledao niemo i po- 
strance na nju. 

= — Što si se ukočio kao lipov svetac? ša- 
pne mu ona smijućke. 

On i opet ne znade, bi li ju gurnuo od 
.sebe, da bi odletila tamo do gledalaca, ili bi 
kao mamen poskočio i zapjevao. 

I za cieloga kola bockala ona njega, da ga 
je od muke znoj probijao, krv mu  zujila u 
glavi i u peti, te on kao pijan, okretao se u 
kolu, ne znajući, ide li sam, ili ga kolo vuče. 

Samo gusle Gjorgjeve, koji se je namah 
Kk njima privukao, pištale mu nekud čudno- 
vato u ušima, kao da mu se je i sluh i vid 
i sve oko njega skupa smiešalo. A kada je 
kolo stalo, onda tek ne znade, što da počme 

bi li stao kod nje ili bi otišao a da je ni ne 
pogleda. 

— Baš sam se oznojila ; daj mi rubac, da 
se obrišem, reče mu ona kao da mu je se- 
stra ili žena, te se sama maši za njegovim 
rubcem, što no je bić metnut pod prsluk na 
ramenu. 

— Kakav ti je to rubac? 

— A ti mi daj bolji! 

— Pai dat ću ti ga..... 

U to dodja Gjorgje i ponudi joj čašu piva ; 
ona uze i izpi polak čaše, a drugu polovicu 
ponudi Jozi. Joza ju pogleda sbunjeno, pa 
nagnuv čašu, izpi ju do dna. 

Kao da je tom čašom ulio dušu njenu u se, 
on od tog trenutka posta njezini on je ćutio 
na čaši dah njezina života, iz rubca mu mi- 
risao znoj njezinog lica i vrata, po ledjima 
ga kao oganj palio dodir njezine ruke. 

Kada se je kolo razilazilo šaptne mu ona: 

— Kada ćemo se vidjeti? 

— Sutra... 

— A zar ne još danas ? 

-I oni su se vidjeli još isti dan, iste večeri. 

Sutradan nije više ona njega nudila vinom 
i pivom, nego on nju ; a Gjorgje, kao da nigda 
nije se dirnuo njezinoga tiela, drhtao.o sva- 
kom njenom migu, o svakoj njenoj rieči, pra- 
teći ju posvuda i okom i skokom. | 

Od toga dana obistinilo se ono, što je ona 
u svojoj duši osnovala. Joza i Gjorgje mirno 

su dielili njenu ljubav medju se, jer je ona . 
tako htjela ; ona kao da je bila njihova sestra, 
koju su braća milovala i. milošte. joj. donašala. 
U njima nije nikada ni bilo onoga čuvstva, 
koje.je neodoljivom silom tražilo jedno biće lih 
za sebe: to čuvsto- je razvijeno kod narod&, 
koji su još na nekom stupnju divljačtva i 
onda opet na nekom stanovitom, višem stup- 
nju kulture ; onaj dio čovječanstva, što. je 
izmedju ta dva?pola nije kadar razumjeti čar 
absolutnog posjeda druge polovine ljudskoga 
spola. S jedne strane odmakao se je dobrano 
od onoga najnižega. stepena ljudskog stanja, 
koje se dodira sa životom zvjeradi, s druge 
strane opet nije dosigao onu tankoćutnost, 
koja u braku vidi nešto uzvišenoga; a u liepoj 
ženi alem, koji se ne može dosta načuvati. 
 Jozina žena Ivka nije se mnogo protivila 
odnošaju svoga muža sa Tenom ; taj odnošaj 
nije joj doduše bio pa ćudi, ali to nije ništa 
novoga u selu bilo, jer.je malo ne svaka žena 
imala svoju inoču. Bolje da se drži i s Tenom 
nego li s kakovom stoputa gorom. S druge 
strane znala je i to, da je Joza prvo nje za- 
prosio Tenu, a znala je i to, da se ne može 
s Tenom ni iz daleka sporediti, što se: tiče 
ljepote. Osim toga nosila je ona baš u taj čas 
nešto pod sreem, te je još ružnijom postala: 
u licu posinjela, ustnice joj probliedile i na- 
brekle, oči i nos kao da su niže pale. | 
Tena je bivala većinom kod Ivke, tamo je;i 

jela i pila, a kući samo riedko zalazila, Ona 
je bila pravi gazda u Jozinom domu, jer kako 
je ona htjela, onako je moralo biti. Ivka, 
akoprem težka, morala ju. je dvoriti, morala 
ju pitati, što bi kuhala danas, a što sutra. 
Joza je posve zanemario ženu, on ju je zvao 
svakojakimi ružnimi imeni, te je Ivka mo- 
rala upravo moliti Tenu, da ju brani od Joze, 
morala ju molitr, da sklone Jvzu, da i njoj 
kupi rubac ili inu potrebštinu. | 

— A sada će doći još i ta diete, a on se 
baš ništa ne brine! uzdahnu Ivka. 

— A što ti je i palo na pamet, da zane- 
seš? Vidiš, kolika je to pokora! Podine | 
Tena ramena. 

— Ne bih ja, ali su mi kazali, da bi po- 
glje poroda mogla izrasti i okrupniti, ovako 
sam bila nekud uviek sitna i mršava. 

—— Tko zna, mogla bi još i više izmršaviti. 

— Ja se nadam, da neću. Tako mi je ba- 
rem kazala. ona doseljena Pemica preko puta. 
I ona je bila sitna kao ja, a vidi kakova je 
sada, a već ih je devetero rodila. 

.— Jao meni! prekriži se Tena, smijući se. 
:* «— :Kaže, da kod njih tamno u Pemskoj nema 
žene, koja ne rodi barem šestero-sedmero, 
a kod nas je već SM božja, kada četvrto 
zanese. 

— A da što bi PNE bilo_ već | kasom 
božja! 

— To sam joj i ja zaga rekoh da za 

to i moraju bježati od svog roda pa se se- 
liti k nama, ali ona veli, da je za nas veća 
sramota, što nismo kadri ni svoje zemlje obra- 
diti, a najviše radi toga, što ne imamo djece. 
— Znaš, jedno ili dvoje, ne bi baš marila, 
samo da nije toga poroda! Pa kada ga već 
rodiš, da bar brže raste; nego pati se pet- 
šest, godina s jednim, pa onda s drugim, pa 
s trećim, a u to eto ti i starosti za JE AE 
pa u što ti onda život 2... 
— Ali za to će njoj pod staru glavu biti 
lakše, veli ona Pemica. 
> — Hoće da! Baš danas mare djeca za ro- 
. ditelje! Znadem sama po sebi... Čini mi se, 
.da mi je baš. Beranek jedanput kazao: lakše 
je materi desetero djece odhraniti, nego li 
svoj toj djeci, kada. odrastu, jednu jedinu 
mater uzdržavati. Dok je dobro, dotle štuju 
djeca roditelje, a roditelji djecu, a nastane li 
zlo, onda širom svako sebi! Pripoviedao mi 
Leon, da ni kod njih tamo žene ne radjaju 
puno djece: najviše dvoje, troje, a to za to, 
jer računaju, da je bolje imati samo dvoje, 
pa da imaju od šta živiti, nego li imati sed- 
mero, osmero, pa svi skupa prosjaci. Kod 
njih, kaže, da ni ne ima sirotinje: koliko ih 
umre, toliko ih se rodi, pa _uviek ostaje na 
djeci, što su im otcevi i djedovi stekli. — 
Kao što su Ivka i Tena, tako su Joza i 
Gjorgje dobro živili, — samo da nije bilo 
Maruške ! Ona je bila onaj trn, koji se je za- 

badao u život Gjorgjev i Tenin. Tek da je 
se Gjorgje natuče, te u misli, da će mu sada 
bar mjesec dana dati mira, eto ti nje za pol 
sata za njime i Tenom, te podje trgati i po 
sebi i po plotu, neprestance naričući, da bi 
čovjek pomislio: sasjekoše ju na komade. — 

Nije joj ni bilo zamjeriti: ovamo je volila 
Gjorgja, a onamo on štogod zasluži, bilo na 
guslab, bilo na koritih, sve odnese Tenj, 
te bi ona, da joj nije bilo rodbine, mogla i 
od glada umrieti. | 


U bogata posavska sela naselili se cigani 
već odavna: jedni su kovači, drugi koritari, 
a riedko da se je koji i pluga latio. Ta svoj 
zanat tjeraju oni samo na oko, u istinu su 
pako pravi nesretnici. Da je to tako, sliedi 
već iz toga, da se naseljuju samo u najboga- 
tije predjele, a gdje je sirotinja, tu ih nem». 
Inače su pasmina obdarena prirodnom filozo- 
fijom kao riedko još koji narod: nitko od 
Njih nikakve koristi nema, a oni ipak živu; 
nitko ih nije vidio, da se ubiše težkim po- 
slom, a oni se ipak lakše proturaju kroz ži- 
vot, nego mnogi gazda, koji ima trideset rali 
zemlje. U neku ruku slični su oni ljudima & 
la Leon Jungmann : i jedne i druge uzdržaje 
tudja zemlja, za “koju oni ne mare, za koju 
oni ne rade, već su samo dotle u njoj, dok 
im račun podnaša. Slavonija je slična pre- 
zreloj voćki, koja je pala sa stabla, pa ju 
sada grizu i ose i pčele i muhe, sve samo za 

to, jer je Slavonac lien bio da uzbere svoju 
voćku. Pa zar da ga tko za to požali, da 
tudjinac u toj zemlji od suviška živi i ob- 
stoji, a on nije kadar sa onim, što su mu 
djedovi namrli ?... 

Slavonski cigani ostali su vjerni svojim obi- 
čajem, do najmanje malenkosti; riedko, da 
koji okrene sa staze otaca. Medju tima ried- 
kima bio je Gjorgje, koji se je u svakom ob-. 
ziru odmakao od ciganluka, i u nošnji, i u 
govoru, i u ostalom životu; dapače nije ni 
garav bio kao ostali cigani, te su mu se znali 
nasmijati, da mu otac nije ciganin bio, Sa 
ostalimi momci slagao se Gjorgje dobro, jer 
je još od mladosti zalazio u njihovo družtvo, 
a kada su odrastli, zavolili su ga, što im je 
guslao. Jedino, kada bi se zavadili, onda bi 
mu nabacili, da je ciganin. Za Gjorgja nije bilo 
veće uvriede. | 

Ali za to ga opet cigani - nisu volili; bio 
im je bezvjerac, renegat, i da nije bio onakav 
liep, snažan, i u svačemu spretan, zlo bi 
prošao kod rodbine. Sada, odkako je zavolio 
Tenu, još su većma na njega navalili. Nije 
prošla nijedna mlada nedelja a da nisu ci- 
ganke oko njega bajale i oko Tenine kuće 
vračale, ne bi li ih ikako zamrazili i raz- 
dvojili; ali uzalud, ljubav je bila jača, S ond: 
je bila ljepša od Maruške. 

Na Stjepanski sajam dobio. Gjorgje m 
dvadeset forinta. za korita, i sav taj novac 

potroši na Tenu. Kada su cigani za to saznali, 
planuše kao guje, te ih čitava četa i mužkih 
i ženskih nahrupi pred Tenin prozor, urli- 
čući kao vuci: Kuga, beštija, frajmadla!.... 
* I dok su oni tako vikali i prietili se ša- 
kama, stajala Tena na prozoru, pa im sve 
uzprkos redom pokazivala, što joj je Gjorgje 
na sajmu nakupovao. . 

— I ovo je ed Gjorgja! podiže ona par 
visokih, mekanih cipelica. 

— Moje Gjorgje, moje bielo groždje! za- - 
reva Maruška. , 

— Da te kolera pojela! zaurlaše ostali ci- 
gani u jedan glas. 

— I ovo je od Gjorgja! pokaza Tena cr- 
ljeni rubac. 

—.I to od Gjorgje — moje gain groždje! 
kukala Maruška. 

— Da ti vile kosu poćupale! urlali cigani. 

— I ovo je od Gjorgja! pokaza 'Tena dra- 
žestan zobunčić. 

— Ito od Gjorgje — moje sladko groždje! 
zaplače Maruška, čupajući kosu s glave. 

—- Da ti kuga oči. izkopala!... 
* Pa kada su se do volje navikali i napso- 
vali — i ,slavonski“ i ciganski — okrenuše 
se cigani naglo, kao na zapovjed, te prieteći 
se šakama i okrećući se sada .jedno, sada 
drugo za Tenom, podjoše odkle su i došli; a 
kada zakrenuše u drugu ulicu, te ne uzmo- 
goše više, da se priete.i dovikuju Teni, na- 

vališe jedni na druge, te sa nemoćne srčbe i 
muke potukoše se medjusobno, samo da iz- 
kale žuč. 

Štogod cigani naumili, sve osta uzalud: 
Gjorgje osta Gjorgje. Jednog takvog burnog 
dana zapitat će stara ciganka Marušku: 

— A što mu ne rodiš sina? 

— A rodi mu ga ti, kada ga ne imam! 

I na to njih dvie uzeše šaptati, a šaptale 
su dugo i dugo, a posljedica toga šaptanja 


bila je, da od toga dana nisu ni cigani, ni 


Maruška više vikali na Gjorgja... 

Nekoliko mjeseci iza toga, znalo se medju 
cigani, da je Maruška zanosila, prvi puta na- 
kon petgodišnjega braka. Od toga dana ne 
samo da ona nije dirala u Tenu i Gjorgja, 
nego se ona sprijateljila sa Tenom kano i Ivka. 
Tena nije bila ni zlobna ni oštroumna, a da 
bi joj to nenadano prijateljstvo cigankino iole 
zazorno bilo. Ona je žene smatrala kao i 
mužkarce, svi su se klanjali njenoj ljepoti. 
Nemarišna mekoputnost, to je bila jezgra 
njezina značaja; oštrijeg, izrazitijega poteza. | 
nije bilo u njezinoj dušj. Da ciganka nešto 
drugo misli, a drugo radi, nije joj ni u snu 
dolazilo na pamet. 

IV 
Tako došla i zima, a za zimom i proljeće. 


> Tena se još uviek držala Joze i Gjorgja, nu 


govorilo se po selu, da su ju zimus kadkad 
vidjeli i po gostioničkih sobicah. Ona se do- 

duše branila, ali s druge strane opet kojlala 
medju šumskimi trgovci rieč: ,da nije ništa 
na njoj, liep ali mrtav kip...“ 

Ivka je rodila nekako o pokladah, a diete, 
slabašno kao i ona umrlo nakon mjesec dana. 
Jozina ljubav naprama Teni kao da je za to 
vrieme popustila; roditeljska dužnost, kojoj 
se ni on oteti nije mogao, pomutila je za čas 
ono čuvstvo, što ga je vuklo k Teni. Ono, 
što je njega s njome vezalo, nije bila prava 
ljubav, nego putena pohlepa za onim liepim 
tielom, ono sebično čuvstvo, da to tielo njemu 
pripada, ono svedjerno podgrijavanje strasti 
s njene strane. Za prvu ljubav nije on ni- 
kada ni znao; njegova narav bila je preveć 
mlitava, a da bi mogla poroditi ono velebno 
čuvstvo, koje podrma cielim ljudskim životom. 
Ljubav i ljubakanje — daleke su si sestre, 
nu više puta nisu si ni u rodu... 


. Maruška se nadala porodu o Gjurgjevu ; 
bude li sin, biti će Gjorgje... Ciganinu za- 
sjao sviet drugim svjetlom, kada je prvi puta 
čuo, da će imati diete, koje će se zvati kao 
i on, jer ciganin voli svoje čedo. više nego 
oišto na svietu. Ta je ljubav za djecu tim 
veća, na što nižem stupnju kulture čovjek 
stoji; slična je donekle ljubavi zvjeradi za 
osvoje mlade. Ta ljubav dolazi odatle, što s 
njome nije pomiešana briga: odkuda će se 
smoći trošak za odgoj djeteta, što će biti od 


> njega, hoće li biti valjano ili ne, hoće li biti 

zdravo, ili će umrieti u najljepšoj dobi? Tih 
pitanja ne ima kod zvjeradi, ne ima ni kod | 
cigana: njihova ljubav ne pomućuje neizvjest- 
, nost sutrašnjega dana. 


Kav po cieloj slavonskoj okolici, tako za- 
lazili cigani i u Bosnu, nešto u prevaru, nešto 
u trgovinu, Ona Maruškina stara susjeda otišla 
je već pred osam dana u Bosnu; prodavala 
je vretena, bacala karte i vračala. Jednoga 
dana povrati se ona odande i eto je ravno 
k Mar uški. 


— Doniela sam, reče joj RER Liepo 
kao za caricu, umotala sam dobro, da ne iz- 
hlapi; bilo je čitav jedan dan na Ljubi Bog- 
danovoj, — tamo su svi obolili: i Bogdanovi, 
di Vosilkovići i Jovanovići. Jedna Bogdanova 
je i umrla... Iđem odmah, da joj dadem, da 
se obuče, pa onda što Bog dade i mali 
božja... 


I obe ciganke uzeše fanatički lamati ru- 
kama, kao da prose milost božju... 

— Evo ti zlatna moja, golubice moja, Ma- 
ruška ti kupila, u svoj Bosnoj ne ima takove | 
marame, ne ima takovog zobunčića, obuci 
ga, golubice moja, da te vidi ciganka stara 
pa makar n& odmah tu aa; govorila je 
Teni ciganka. 


A Tena se nekud nedužno-glupo smiešila i 
obukla stvari na se; a stara Ciganka nije se | 
mogla nahvaliti, kako joj liepo stoji: bila je 

liepa kao paunica, bila je ljepša od sunca i 
mjeseca! .... 

A Teni opojenoj svojom ljepotom, otuplje- 
loj za svako dublje čuvstvo, nije ni na um 
palo, da_ promisli, čemu li Maruška njoj ku- 
puje te liepe darove, čemu li joj stara ci- 
ganka laska, gdje no bi ju morale otrovom 
napajati. 

Sutra dan potuži se Tena Ivki, da ju boli 
glava, i da joj se čini, kao da će dobiti groz- 
nicu. Drugi i treći dan bilo joj mučno i sbilja 
dobila groznicu, te koliko se i otimala, nije 
se mogla oteti postelji. Četvrti dan pokazaše 
joj se po licu,i čelu crljene, okrugle piknje. 
Peti dan već nije bilo dvojbe, da je dobila 
kozice. 

Sgrozila se, upropastila se, kada je prvi 
puta čula tu rieč. To divno lice izrovat će 
kozice, izrovati na sve _vieke! Od najljepše 
postat će najgrdja; kao što su dosada upi- 
rali u nju oči radi ljepote, tako će sada po- 
kazivati na nju radi grdobe. Hoće li ju i 
ovakovu još voliti Joza i _Gjorgje, hoće li ju 
ovakovu nagrdjenu itko htjeti oženiti? Zar 
će morati raditi i služiti a da preživi?.... 

Proplakala je kao nikada, odkako se je 
rodila; uzela zrcalo i gledala se cio dan, da 
se još jednom nagledje svoje rodjene ljepote. 
Da barem može tu sliku zaustaviti u zrcalu, 
da može onima, koji joj se budu rugali, po- 
kazati, kakova je negda bila. Do sada raz- 

stala se je s majkom na grobu, razstala se 
sa dragim, kada je polazio u boj, a sada se . 
je razstajala samom sobom. Poslje desetak 
dana, kada ozdravi, ona će doduše biti živa, | 
ali to neće više biti ona divna, nego neka: 
kova posve druga, njoj sada još nepoznata 
Tena. Ona će samoj sebi biti tudja, ona će se 
istom morati upoznati sa svojim novim licem, 
morat će pomiriti se sama sobom, obiknuti 
na samu sebe. To će biti početak nekog no- 
vog, ali ružnog i težkoga života... 

Šesti dan već nije mogla iz postelje, nije 
dapače mogla ni gledati. Ivka ju je posluži- 
vala, a Maruška nije više k njoj ni dolazila. 
Samo stara ciganka došla jedanput i čim ju 
je ugledala, odniah je odišla. 

— Ogvetili smo se! na _ pol zapjevala, na 
pol zaplakala stara ciganka pred Maruškom. 
Nema je više, što je bilo — bilo, ni krepati 
ciganin je ne će više pogledati! - 

Gjorgje je radio u šumi, te se je obično 
subotom kući vraćao. On o svemu tomu nije 
ništa znao, te se nemalo začudio, kada je ' 
Maruška pred njega klekla i molila ga, da. 
za Boga ne ide k Teni, jer bi mogao i on 
dobiti kozice a na posljedku i umrieti, — pa 
tko će se onda brinuti za maloga Gjorgja ? 
A mali Gjorgje evo ga — danas sutra... 

Gjorgju bilo sve to nekako smiešno i luđo 
kao da sanja, te se odputi k Jozi, da čuje 
što je to sa njihovom Tenom, sa njihovim 

»zZumbul- eviećem“. Joza mu potvrdi, da je 
sve onako, kako je i kod kuće čuo, i još na- 
doda, da je ni on nije viđio, odkako je obo- 
lila, i da je Tena sama poručila po Ivki, da 
ne dolaze k njoj, dok ne ozdravi. 

Kada su se sbilja uvjerili, da ciele nedelje 
nijedan nije kod Tene bio, razstadoše se obo- 
jica mučeć, obojica sa tajnom odlukom, da 
će što prije k Teni poći, tobože, da ona sama 
vidi, koji za nju više mari. 

Medjutim bolest Tenina sve to gore. Sjedeć 
cio dan sama samcata kao kip na postelji, 
. ovilila je od duševne i tjelesne boli. Svatko 
se bojao strašne bolesti, pa osim Ivke. malo 
tko dolazio, da joj prigledje. Svaki dan, kad- 
god je Ivka došla, pitala ju Tena, je li još 
tko u selu obolio? Bilo bi joj lakše, da je 
još koju djevojku snašla ta nesreća, nu osim 
nje nitko nije obolio, u cieloj okolici nije 
bilo kozica, samo tamo preko Save u Bosni, 
govorilo se, da je ta pošast harala. 

— Bože moj, Bože moj! što sam ti skri- 
vila, da si baš mene tako kaznio? naricala 
je Tena. | 

— Jedni kažu, da si obolila, što si se 
miešala s cigani, a drugi opet, da te je 
Bog kaznio, jer da si ohola bila na svoju 
ljepotu, odvraćala joj Ivka, koja ju je polak 
žalila, ali i polak se radovala nesreći svoje 
inoče. 

— Ma gdje bi dragomu Bogu bila kriva, 

što sam ja liepa? Ta on me je stvorio ta- 
kovu... ovilila je Tena. po 

— Bog dao, Bog uzeo. 

— Jao, jao ! Samo da ne budem jako izrovana t 
Jesi li pitala po selu, što bih radila, da iz- 
perem rupice, da ne budu velike 

— Pitam svakoga, ali mi nitko ne zna ka- 
zati ; samo mi jedni vele, da se umivaš u 
mlieku, čim kraste opadu. | 

— A kakova sam sada? Jesam li jako 
ružna? pitala je Tena, jer već nekoliko đana 
nije ništa vidjela. 

— A što ti znadem reći? Znaš, kakovo je 
čeljade, kada mu se licem ospe krasta o 
kraste. 

— A što vele, hoće li mi i kosa izpasti ? 

— Kažu, da hoće tamo, gdje bude krasta. 

— Reci mi pravo, hoću li biti kao Ruža 
Ljubićeva ? 

— A tko bi to sada još znao?: 

— Jao, jao, baš mi nikakve nade! Ao moje : 


milo mirisavo tielo... 

Doknhje Tena još zdrava bila, dala joj je 
Ivka svoj niz dukata, da ih nosi o vratu. U 
selu je takav običaj, da mlade žene, kojima 
više nije korist kititi se, daju svoje dukate 
siromašnijim  djevojkam, koje ih ne imaju, 
samo da budu vidjenije. Teni doduše nije bilo 
do tih dukata, da bude vidjenija, al bi ipak 
bila sramota, da ih ne ima na vratu. Odkako 
je obolila, uplašila se Ivka za svoje dukate, 

te sada odluči, da ih uzme natrag. Našla ih 
je u škrinji, povezane u papiru. Sva vesela, 
da je opet došla do svoga, odnese ih kući i 
razveza ih u krilu. Kada ih je pogledala, uči- 
niše joj se jedni tamniji a drugi svjetliji, zato 
uzme krpu, da ih obriše i osvjetla ; nu sada 
istom spazi, da oni tamniji nisu pravi dukati, 
nego lažni, truljarski, kako ih na selu zovu. 
Pet pravih a pet lažnih! Prevarila ju Tena, 
prorajtala pet pravih, pa ih nadomjestila sa 
 truljarskimi! 

Ivki bilo da proplače ; ali nešto, što ju je 
za ciele bolesti Tenine bodrilo, što joj je da- 
valo snage, da ju je u onoj strašnoj bolesti 
još išla dvoriti, te nada u nekakovu bolju 
budućnost olakšala joj bol, pa mirne duše 
pregorjela onih pet dukata. Sada samo nije 
znala, bi li Jozi rekla štogod o tom ili ne 
bi, jer još nije mogla znati, što se u njego- 
vom srcu kuha: hoće li on i nadalje ludo- 
.vati za Tenom, ili će mu se za naviek oga-. 
diti, kada ju prvi puta ugleda. Da znade, da 
će se ovo drugo dogoditi, ona bi mu kazala 
za te dukate; ako li se pako on ne promieni, 
već ostane, koji je i bio, onda bolje, da mu 
ni ne spominje ništa, jer kakav je, mogao bi 
je se još i natući radi toga, što je uzela du- 
kate od Tene. 

Dok je ona tako smućena premišljala ovo 
i ono, dodje Joza još smućeniji, nego li je 
ona bila. Obično je on rogoborio, kada je 

došao, prigovarao Ivki ovo i ono, prkonjio - 
se kao čeljade, komu se valja pokoravati — - 
a ovamo ništa na njemu nije bilo, što bi tu 
njegovu želju i izvana podkriepljivalo, ali = 
nas je nekud tih i šutljiv bio. 

Ivka je sjedila do prozora i vezla, a.on 
sjeo kraj peći i svlačio mokre opanke; kra- | 
domice pogledao on nju, i kradomice pogle- 
dala ona njega, kao da Jen od Sua iz- 
pipava, što misli. 


On je taj čas bio kod Tene i vidio ju ga 
dvorištnog prozora. ' 

»Očuvaj nas Bože!“ | 

To su bile jedine rieči, koje je mogao da 
. izlane, kada je vidio Tenu, gdje sjedi pog- . 
nuta na postelji. Veći dio lica joj bio u jed- 
noj jeditoj mrkoj kori, samo izpod očiju i oko 
usta bielila seljudska koža. Bilajesličnakornjači. 

Zar je to ona, Tena? | 

Jozi se preokrenula utroba; sva njegova . 
tjelesna i duševna snaga klonula na taj po- 
gled ; to je bilo razočaranje, kao kada misliš 
skočiti u toplu vodu, a ti skočiš u mrzlu kao 
led. On je u taj čas ostao ukočen, snebiven, 
bez ikoje misli; a kada je došao k sebi, onda 
se mrtvo okrenu i ode natrag. Sve do kuće 
nije došao pravo k sebi. — 

— Za nedelju dana ozdravit će ti Tena, 
progovori Ivka, da napokon vidi, što li mu je. 

Joza ju samo pogleda čudnim, tupim po- 

gledom, pa zaljuljav glavom udari se lievom 

rukom triput u prsa. 

Sada je Ivka znala, da je vidio 'Tenu. 

— Sirota, baš da je ružna... 

— Očuvaj nas Bože! odgovori on jedva 
čujnim glasom. | 

U Ivki zaigrala duša. Izvadi dukate i po- 
kaza ih Jozi. 

X— Vidi ih! 
Jozapogledalažnedukateijošsevećmasmrče. 
— Ja joj nisam ni rieči progovorila, prosto 

joj bilo. Sirota, dosta je nastradala !.., 

Joza pogleda u Ivku, i kako mu je pred 
očima još uviek lebdio onaj ružni lik Tenin, 
pričini mu se Ivka kao angjeo. A ona se je 
pod zadnje vrieme sbilja poljepšala; nakon 
poroda izpunila se i izrastla, lice dobilo nešto 
življu i svjetliju boju, te se pri težjem poslu 
počela već malo zarumenjivati. : 

. Joza ju gledao postrance, kao da će reći: 
ma, ženo, jesi li ti to? 

U njegovoj duši se u taj čas nešto preo- 
krenu, njegova žena prikaza mu se u nekoj 
milini, kakove on još oćutio nije. 

U to banu Gjorgje. 

Maruška je rodila sina, pa lukava ciganka, 
znajući kakova je Tena u taj čas, posla Gjor- 
gja k njoj, da joj on glavom javi tu ra- 
dostnu viest. 

Kada je Gjorgje ugledao Tenu, pobježe kao 
i Joza. 

Ona radost, ona slava u njegovu srdcu, što 
je dobio sina, nije se mogla složiti sa straš-: 
nim Teninim licem Ta slava i taj Tenin lik 
potamniše, uništiše jednim mahom onu bivšu 
Tenu. Da Tena nije oboljela, onda bi se u 
Gjorgjevu srdeu pobile dvie ljubavi, i tko bi 
znao, koja bi na posljedku nadvladala. Da 


 Mauška nije u taj čas rodila sina, onda bi: 


se u Gjorgjevu srdcu, ugledav svoj ideal ona- 
kav nakažen, pojavilo ono tiho sažalenje, ona 
bolna pjesnička ljubav, koja bi sve polako 
ali sigurno izumirala. Ali ovako nasta u onaj 
čas u Gjorgjevu srdcu pusta praznina, a već 
drugi čas izpuni se ta praznina ljubavlju za 
svoje prvo čedo. 

— Što je, Gjorgje? upita ga Ivka. 

— Sina sam dobio! Debeo ko kukinja, 
liep kao sunce, govorit već znade, samo ne ' 
znam, što govori! .. uzplahirio se Gjurgje, koji 
u časovih uzbudjenja nije mogao zatajiti ha- 
labučne ciganske naravi. | m. 

— Sisati traži, eto što govori! poduči ga Ivka. 

— Sada ćeš imati dva zumbul-evieta : sina 
i Tenu! kimnu Joza. | 

— Šuti, ne govori! Vidio sam ju... zalama 
Gjorgje rukama i zakreta očima. : 

— Evo ti, pa daruj sina dukati, to mu 
inoča šalje... naruga se Ivka i položi pred 
Gjorgja onih lažnih pet dukata. | 

Ciganin je odmah upoznao truljarsko zlato. 

Na to on opet smiešno-sđvojno zalama ru- 
kama i cielim tielom. 

— Da van Bog dao svima sreću... Moje 
malo Gjorgje, moje sladko groždje! zapjeva 
ciganin i požuri se van. 

— Hoćeš, da mu budem kumom? povika 
za njim Joza u pol šale. 

— Ne možeš, nisi ciganske vjere, odgovori 
Gjorgje ozbiljno i ode kući bezobzirce. 

Udario je prekim putem, samo da ne mora 
poći pokraj Tene. | 

Njegov mali Gjorgje, Tena, lažni dukati, 
sve mu se to miešalo po glavi, te je .preba- 
civao pete, kao da bježi iz kradje. 

»Prevarila... truljarski dukati... one prave 
ire smo zapili...“ 

Smijao se ciganin u sebi, smijao se laž- 


"nima dukatom, a nije jadan znao, dajeinje- 


gov mali Gjorgje lažan, da nije vn otac 
malomu Gjorgju. Prevari Maruška i Tenu i njega. 


Je li grieh, št» je ona njega ljubila svom 


silom duše, a on ljubio drugu? Je li grieh 


što ga je odvraćala od Tene, a nije mogla 
da ga drugačije odvrati, nego s djetetom 


izpod svoga srca? Je li grieh, što se je na, 


čas drugomu čovjeku podala, da zanese, kada | 
s Gjorgjem nije zanieti mogla? Je li grieh, 
što je počinila nevjeru, da privede opet u 
naručaj nevjernoga muža? Je li to sbilja 
grieh ?! MaTuškg, ciganka; mislila je, da nije 
Lrevelik... | 

59 





Bila Maruškina lukavost grieh: ili ne, ona 
je svojim griehom postigla svoju dobru svrhu, 
a njeno diete, kao i mnoga druga djeca, nije 
imalo na čelu žiga: Gjorgje mladji, lažni. 
Tako je pak umovala ona stara ciganka...... 

Pe. 

Kao što je Jerkova kuća propala, tako ih 
je propalo i mnogo drugih. Već godinu dana 
 nudjao je porezni ured nekoliko stotina ju- 
tara i koji dvadesetak kuća na prodaju, a 
to sve radi nagomilanoga poreznoga duga. 
- Akoprem je ciena bila nizka, ipak osta mnogo 
zemljišta neprodano ; medju neprođanima osta 
i Jerkova kuća; tu kuću i zemljište od osam 
rali nudio je porezni ured za 200 fvrinta, ali 
se ne nadje kupac. U taj čas nagrnuše Česi 
i pokupovaše sve do zadnjega rala zemlje. . 
Jednoga dana dodje u porezni ured desetak 
doseljenih Čeha i upitaše se za zemljište i 
kuće, koje su bile na prodaju. Vodja tih do- 
seljenika bio mlad čovjek sa vojničkom ka- 
pom a bez. desne ruke; govorio je hrvatski 
i bio tumačem ostalima. Porezni činovnik uze 
im nabrajati kućne brojeve i cienu uz koju. 
se prodaju. Medju inima spomenu i kuću Jerka- 
Pavletića. 

— Jerko Pavletić, kbr. 40? upita tumač Čeh. 

— Da, kbr. 40. Odakle vi to znate? 

— Bio sam “prije okupacije tamo. Bi li 
mogao ja to zemljište odmah kupiti? 

— Odmah, samo položite 200 forinta. 

Sav radostan krene tamo prema Savi, istim 


putem, kojim je pred tri godine polazio u 


boj. Onda je išao u smrt, a našao je svoju 
ljubav, našao najljepše dane svoga života, a 
sada ide, da počme nov život živiti. Što li ga, 
mili Bogo, tamo čeka..? Ona draga kuća, u 
kojoj ju je prvi puta ugledao, sada je njegova, 
al čija li je ona? Hoće li ga htjeti sada 
samo pogledati ovakovoga bez desne ruke? 
Da je znao, da će ona draga kuća biti igda 
njegova, on bi joj se javio, ali ovako, kad 
sam nije mogao pisati, čemu, da joj po dru- 
gima obznanjuje, da je izgubio ruku, čemu da 
joj se javlja, jer šta će njoj ljepoti nad lje- 
pote kljasti ubogac? Ali sada kada je onako 
nenadano postao vlastnikom one kuće, zasjala | 
mu tiha, daleka nada, da će i nju tamo naći. 


I našao ju je. 


Zadrhtao je kao šiba, kada juje iz daleka 
opazio na prozoru, nagnutu nad vezivom. Ona 
ga je dakle čekala, dvie duge godine čekala, | 
dvie ga godine ljubila bez glasa, bez nade! 
Što li će sada reći, kada ga vidi ovakovog 
kljastog, možda će joj se sgaditi, možda će- 
pobjeći pred njime. On se pred tom pomišlju 
zaustavio, ukočio, neznajuć, bi li pošao na- | 
pried, ili bi se vratio natrag. 

Nu noge ga ponieše napried.. 

Ona je još uviek: sjedila nagnuta nad ve- 
zivom, te nije ni opazila, da je on ušao u dvorište. 

U to on stupi u sobu; ona se prene, ugle- 

davši nepoznata čovjeka, sa visećim praznim 
rukavom, dosta loše obučena, s puta umorna 
i neoprana, s plavom tvrdom Mano, te po- 
misli, da je prosjak. | 

— Hajde! Odkle si i došao? Ne imam ni 
sama ništa. Tako je glasio njezin pozdrav. 

On sve do toga časa, kad ona nije progo- 
vorila nije pravo znao, je li to Tena ili nije; 
istom sada ju upozna, i kud je smućen bio 
još se većma smuti...... On je gledao dvie 
Tene pred sobom ; jednu liepu, onakovu, ka- 
kovu je pred dvie godine ljubio i jednu 
ružnu. Lik one liepe bio je u njegovoj duši, a 
lik one druge stajao pred njime. Onaj u duši 
bio je jači i silniji, a ovaj drugi — ružni - 
kao da ga gleda u snu. Tako bilo prvi ča- 
sak, nu što dalje, to se onaj duševni lik počeo 
sve većma mutiti, kao pobliedjela slika, dočim 
je ovaj drugi sve jasniji, sve krepčiji pred 
njegovima očima bivao. A što dalje, a to 
onoga krasnoga lika poče sve većma nesta- 
jati, dok napokon posve ne izčeznu, a pred 
njime se stvori Tena onakova, kakova je u 
istinu bila. Nad njenom glavom lebdilo kao 
fata morgana ono negdašnje divno lice, koje 
ga je blagoslivalo, kada je u boj polazio...... 

U taj čas poče i pred: njezinima očima ti- 
trati slika vodnika Beraneka. Kao kada se 
probudiš od sna, te se mišlju podješ hvatati 
za javu, tako prelazila njena misao sa neg- 
dašnjega dragoga, negda liepo obrijana, u 

onom tiesnom vojničkom odielu, na toga čo- 
vjeka. što je pred njom poput prosjaka stajao. 
Ponajprije ju prostruja nekakovo sladko sje- 


ćanje, zatim nekakova neizvjestna praznina, 


onda opet onaj njegov pogled, one oči, koje 


utili čas premostiše onu neizvjestnost i spo- 


jiše negdašnju vodnikovu prikazu sa onom, 
što je pred njom stajala. 

Poput krvi, što joj je sunula u obraze, 
tako joj se prikaza u tom času sav rijezin 
život odkako se razstadoše pa sve do danas. 
A kakav je to život bio? Znade li on Xa 
taj njezin život? Je li on možda došao, da 
ju pozove na račun, da jn pita, gdje je ono 
blago, što je bilo njegovo i ničije više ? .. Ali 
to pitanje brzo izčeznu, a pred njenom du- 
šom izgubiše se, propadoše te dvie godine 
kao da ih nije ni bilo, a samo osta zadnja 
točka, onaj trenutak, kada se zadnji put pod 
Brčkom ugledaše... Njoj je bilo, da onaj čes 
i sada još traje, a sve ono, što je bilo izme- 
dju toga časa pa do danas, da je laž, da je 
izprazan san... Čuvstvo onoga časa raglilo se 
po njoj, te poplavilo, izbrisalo sve ono, što 
se je kašnje dogodilo; to čuvstvo bilo je tako 
silno i u nje i u njega, da su, baciv se jedno 
drugomu u zagrljaj, na štropot prozora trgli 
se i pomislili, da to grmi top kod Brčke... 

Govoriti nisu mogli; mjesto jezika govorile 
su oči, a te oči vidjele su njezino izrovano, 
tamno-crveno lice, koje je počelo prelaziti u 

bjelinu bez sjaja i izraza; te oči vidjele su 
viseći rukav, koji se je tresao, podrhtavao, 
kao da nešto tajnovitoga u njemu živi, nešto, 
što bi ju rado ogrlilo, pomilovalo, ali taj za- | 
.grljaj se zaustavio, ukočio, a mjesto njega 
rukav samo bolno zatreperio... m 

To su vidjele njihove oči, a što su vidjele 
nije bilo liepo ; ali dok je to došlo do srdca, 
pretvorilo se u ono angjeosko milosrdje, iz ko- 
jega- se rodio biser, — suza na njihovim 
očima, suza, iz koje je prosievala sjajna tra- 
ka ljepše budućnosti, budućnosti, koja će 
kuću Jerka Pavletića iznova podići, zapustjela 
polja iznova pomladiti, novomu  pokoljenju 
ljepši put utrti.... | 


———— ikre ———— 

